text:
Ikki er fjøruslætt í Gásadali í Vágum; har er bratt berg, fimtan favnar hátt, móti sjónum; Gásadals bygd liggur tí illa fyri útróðri, bátur fær ikki staðið undir berginum fyri brimi um veturin, teir kunna tí ikki hava stóran bát standandi, av tí at drátturin upp í bergið er tung- ur og ringur, og gásadalsmenn hava tí havt útróðrarbát til havróður í felag við teir í Bø og eru vanir at rógva út við teimum.
Ein maður úr Gásadali fór eina náttina í góðum útróðrarlíkindum heimanífrá til gongu eystur á Akranes, hvar bíggjarmenn skuldu leggja at landi og taka hann inn í bátin. Tá ið hann kom eystur um Skarðsá, sá hann bát rógva inn at Akranesi; hann vildi ikki, at teir skuldu dvøljast leingi eftir sær, og tók tí at renna hart oman til teirra. Hann sá nú, at sjey menn vóru á bátinum, og at sessur stóð leysur fyri honum á einum bekki; tó tekti hann ikki menninar, tí at dimmið var ikki tá meir enn farið at lætta.
Gásadalsmaðurin hevði ongan illgruna á nøkrum, men hugsaði, at alt var, so sum tað átti at vera; hann var kvikur at springa inn í bátin, og teir løgdu straks frá landi. Maðurin settist á bekkin, ið hann var vanur at sita á, og legði út árina; men nú hann hyggur um seg, kennir hann ongan mann á bátinum og grunar tá, at tað eru huldumenn, hann er komin ímillum; tó lætst hann vera óræddur og rør dúguliga sum hinir.
Teir fara norður um oynna út á Ravnamúla, eitt mið, sum vágamenninir fyri vestan plaga at rógva út á. Huldumenninir egndu og kastaðu niður, men gásadalsmaðurin sat stillur og tagdi, tí snørið hevði hann borið við sær úr dalinum, men onglarnir hingu í Bø, og einki átti hann agnið. Formaðurin á bátinum spyr hann nú, hví hann ikki kastar niður; hann svarar: ”Eingin er krókurin, og eingin er bitin.” Huldumaðurin fekk honum straks bæði ongul og agn, og onglarnir vóru ikki meir enn komnir niður at botni, fyrr enn hann kendi og dró ein stóran fisk; tá ið hann var liðugur við at sløga hann og legði hann niður í bátin, tók formaðurin og markaði hann, og so var hvør fiskur, sum hann dró, markaður.
Tá ið teir høvdu fingið upp í bátin av góðum fiski, róðu teir heimaftur og løgdu at landi á Akranesi í sama staðinum, hvar teir høvdu tikið gásadalsmannin inn. Av tí hann hevði sitið um dagin í sjalvdrátri, blakaðu teir hvønn fisk á land, sum teir høvdu markað.
Nú hann er komin á land og hevur tikið við veiðu síni úr huldubátinum, ansar hann fyrst, at hann hevur gloymt knív sín eftir í bátinum; hann rópar tá til teirra: ”Hvast við lær stendur eftir.” Huldumaðurin treiv um knívin og blakaði eftir honum; men hann rakaði hann ikki; hann rópaði tá: ”Bannaður verði tú, eydnumaður ert tú”. Teir løgdu nú aftur frá landi, men huldumaðurin segði nú: ”Hundur vart tú, at tú segði mær ikki takk fyri bátin”.
Ikki er gott, tá ið huldufólk er nær á sjógv ella á landi (og hvør veit tað?), at nevna ”knív, svørð, øksi, agn, royk” o. s. v. við rættum navni uttan við øðrum orðum, sum ”hvast, biti, húsaskýggj” og tílíkt. Ei heldur er gott at takka huldufólki, um tey gera nøkrum ein beina, tí tá fáa tey kraft at gera manni mein.
Sagnir, sum líkjast hesari, ið nú er sagt frá, ganga um ein mann á Strondum og annan á Eiði í Eysturoy, sum báðir róðu út við huldubáti, og er sagt, at hesin seinni róði út við honum allan veturin.
V.U. Hammershaimb: ”Færøsk Anthologi I”, 1891


c: text/html

text:
Endilga var hon har, eitt ár seinkað, trappan í Vágsbotni, sum so nógvar meiningar eru um. Sum heild er hon tó væl móttikin av borgarum í Havn, sum tískil eisini vóru møttir talsterkt upp í Vágsbotni.
Tað byrjaði við, at kommunan bjóðaði ókeypis morgunmat, síðan spældi Havnar Hornorkestur og síðan kom klovnurin Bubu, sum við undirhaldi og tónleiki veruliga fekk lív í ung sum gomul. Aftaná sang Tórshavnar Manskór tveir sangir, áðrenn Heðin Mortensen, borgarstjóri, helt eina talu um Havnina, sum verður 150 ár í dag sum kommuna, og trapputilgongdina, har alt ikki bara hevur gingið eftir vild. Síðan helt Tróndur Sigurðsson, formaður í byggi- og býarskipanarnevndini, eina talu. Aftaná á tað var enn meira fyri børnini við Bubu.
Byrjað varð upp á trappuna í apríl mánai 2015, og eftir ætlan skuldi hon standa liðug longu 27. juni sama ár, tá tónleikatiltakið Voxbotn fór av bakkastokki. Men tá var hon langt frá liðug. Síðan skuldi hon vera liðug á ólavsøku, men tað helt heldur ikki – ikki fyrr enn nú, næstan eitt ár aftaná fyrsta evstamarkið, var hon klár at taka í nýtslu.
Seinni í dag verður enn eitt stór og nógv seinkað verkætlan tikin í nýtslu. Tað er brúgvin um Sandá.

robotstxt: allowed

filter: keep


text:
Sambært SwimNews hevur nýggja superdraktin frá “Blueseventy” nevniliga verið brúkt allar seks ferðirnar, sum nýtt heimsmet hevur verið sett, seinasta mánaðin. Og evropeiskir venjarar sum til dømis nýggi russiski landsliðsvenjarin Vorontsov skunda tí undir FINA og LEN, at fáa kannað hesa draktina betur, helst áðrenn EM í Rijeka.
SwimNews fortelur um tveir bringusvimjarar, sum eftir øllum at døma svumu eitt sekund skjótari 50 metra bringu í draktini, enn tá ið teir royndu uttan. Men teir vóru noyddir at tillaga teknikkin eitt sindur, av tí at draktin vegna sínar vátdrakts-eginleikar broytir so nógv uppá mátan sum man flýtur í vatninum. Og tað er kanska ikki so løgið, at talan er um ‘vátdrakts-eginleikar’, tí talan er um eina fyritøku sum byrjaði við at gera draktir til t.d. triathlon, har man (og her skrivi eg fyri egna rokning) hevur stoltar traditiónir fyri at pressa sum mest burtur úr reglunum fyri hvussu væl draktin má hjálpa svimjaranum at flóta.
‘In other news’ kunnu vit lesa at Adidas nokk eisini er á veg burtur úr svimji-ítróttini. Sikkurt av somu orsøk sum hví Nike fór; tí tey ikki vilja uppí hesa hátøkniligu og dýru ‘vápnakappdubbingina’. Les til dømis á SwimInfo og (serliga) SwimNews, um hvussu svimjingin ræðist av missa møguligar sponsorpengar, nú klædnaleverandørarnir verða færri og færri. Tað stendur eisini at lesa í TimesOnline, men gev gætur at tað aftur her er SwimNews-skribenturin Craig Lord sum skrivar, og at tað altso er hendan greinin sum er kelda til tíðindini á SwimInfo.


text:
SØGA 10
Jesus aktaði altíð
Er tað altíð lætt at akta mammu tína og pápa tín? — Viðhvørt er tað ikki so lætt. Veitst tú, hvønn Jesus aktaði? — Hann aktaði bæði Jehova og síni foreldur. Tað, sum hann gjørdi, kann hjálpa tær at akta tíni foreldur, eisini tá ið tað ikki er lætt. Tað skulu vit hoyra meira um.
Áðrenn Jesus kom niður á jørðina, var hann í himli hjá Pápa sínum, Jehova. Men Jesus hevði eisini foreldur her á jørðini. Tey itu Jósef og Maria. Veitst tú, hvussu tey blivu hansara foreldur? —
Jehova gjørdi eitt undur, so Jesus kundi vaksa inni í búkinum á Mariu, akkurát sum onnur børn vaksa inni í búkinum á mammu síni. Okkurt um níggju mánaðir seinni varð Jesus so føddur. Soleiðis blivu Maria og maður hennara, Jósef, foreldur at Jesusi her á jørðini.
Jesus var bara 12 ára gamal, tá ið hann gjørdi nakað, sum vísti, hvussu góður hann var við Pápa sín, Jehova. Tað var, tá ið Jesus og familja hansara fóru eina langa ferð til Jerusalem at halda páskir. Tá ið tey fóru heimaftur, funnu Jósef og Maria ikki Jesus. Veitst tú, hvar hann var? —
Hví var Jesus í templinum?
Jósef og Maria skundaðu sær aftur til Jerusalem og leitaðu allastaðni eftir Jesusi. Tey vóru bangin um hann, tí tey funnu hann ongastaðni. Men tríggjar dagar seinni funnu tey hann í templinum! Veitst tú, hví Jesus var í templinum? — Tí har kundi hann læra um Pápa sín, Jehova. Hann elskaði Jehova og vildi fegin læra, hvussu hann kundi gleða hann. Sjálvt meðan Jesus vaks til og gjørdist ein maður, aktaði hann altíð Jehova. Jesus aktaði, eisini tá ið tað var ringt, og tá ið fólk vóru órein við hann. Aktaði Jesus eisini Jósef og Mariu? — Tað sigur Bíblian, at hann gjørdi.
Hvat kanst tú læra av Jesusi? — Tú mást akta mammu tína og pápa tín, eisini tá ið tú heldur, tað er ringt. Vilt tú tað? —
LES Í TÍNI BÍBLIU
Lukas 1:30-35; 2:45-52
Efesusbrævið 6:1
Hebrearabrævið 5:8


text:
Daniel heldur fram í HB
1. lið14-12-2017 - Jónfinn Petursson
Fyri løtu siðan varð greitt, at Daniel Johansen heldur fram í HB. Sáttmálin er galdandi fyri komandi tvey árini.
Daniel, ið einans er 19 ára gamal, hevur veruliga bitið seg fastan á besta liði okkara í ár. Áðrenn hann, í góða sigrinum móti Víkingini í Gøtu 6. august, kom inn mitt á miðvøllin fyri Rók ið mátti fara av vøllinum við skaða, hevur hann mest verið brúktur sum vongur og vongverji.
Evini røkka tó til nógv meir, og stóra ágrýtni og orkan ið Daniel leggur fyri dagin, hevði við sær, at hann smátt um smátt, gjørdist ein størri og størri partur av besta liði okkara.
Vit fegnast um at Daniel heldur fram í Havnar Bóltfelag og gleða okkum at síggja hann mennast enn meira í komandi tíð.
Mynd: Turið Láadal Sejersdóttir


text:
Serøkir
Innlegging á deildini
Ein sjúkrarøktarfrøðingur hevur innleggingarsamrøðu við tær, har spurt verður um ymiskt, ið er umráðandi hjá okkum at vita fyri at veita eina so góða røkt sum gjørligt. Í hesum sambandi kanst tú eisini seta spurningar og fáa greiði á møguligum ivamálum. Lækni kannar og tosar við teg annaðhvørt á Brámóttøkuni ella á B6, har støða verður tikin til víðari kanningar og viðgerð.
Tak niður faldara Vælkomin á seingjardeild B6.
Dagliga gongdin á deildini
Um dagin hevur sami sjúkrarøktarfrøðingur ábyrgd av eini sjúklingastovu, og er tað hesin sjúkrarøktarfrøðingurin, ið veitir tær stuðul, hjálp og/ella røkt, alt eftir hvønn tørv tú hevur.
Stovugongd er vanliga millum kl. 10.00-12.00 og tá verður so vítt gjørligt ætlan løgd um víðari kanningar, viðgerð og/ella útskrivan. Hevur tú spurningar til stovugongd, eru eini góð ráð at skriva hesar niður, so tú tryggjar tær at minnast til tað, tú ynskir at spyrja um.
Samrøður og fyrispurningar
Um avvarðandi ynskja samrøðu við lækna, skalt tú sum sjúklingur geva loyvi til hetta og samrøðan er saman við tær. Ynski um samrøðu skal fráboðast í góðari tíð og so verður avtalað eitt ávíst tíðspunkt.
Um avvarðandi ringja til deildina við fyrispurningum, skal hetta gerast millum kl. 08.00-09.00 og kl. 14.00-15.00
Máltíðir á B6
kl. 07.30 Proteindrykkur
kl. 08.30 Morgunmatur
kl. 10.00 Proteindrykkur ella tílíkt
kl. 12.00 Døgurði
kl. 14.00 Seinnapartsdrekka
kl. 17.30 Nátturði
kl. 20.00 Kvøldrekka
kl. 22.00 Proteindrykkur
Føðslutrot
At vera sjúkur viðførir ofta, at matarhugurin verður niðursettur. Hetta er ein serlig avbjóðing, tí orkutørvurin samstundis økist. Tískil ynskja vit við tøttum samstarvi við teg, at tú so vítt gjørligt ikki kemur í eina støðu, har føðslutrot ger seg galdanadi. Um tú hevur serlig ynski viðvíkjandi mati, so er at kunna sjúkrarøktarfrøðingarnar um hetta.
Ynskiligt er, at etið verður í setstovuni.
Les faldara her um matin á deildini
Viðføri
Tú verður biðin um at hava egnar toiletlutir og inniskógvar við. Um tú tekur heilivág, verður tú biðin um, at taka hann við, umframt fullfíggjað yvirlit yvir heiligvágin tú tekur.
Virðislutir
Deildin hevur ikki møguleika at taka ábyrgd av virðislutum og peningi.
Prestur
Prestur er knýttur at sjúkrahúsinum. Vit hjálpa fegin við at fáa samband við prest ella annan persón frá samkomu, um ynski er til tess.


text:
Spennandi fyrilestur við Katrin Olsen á Faroexpo Ráðstevnuni
Katrin Olsen, føroyskur rógvari á altjóða støði, luttekur á Faroexpo Ráðstevnuni, sum verður hildin í ráðstevnuhølunum í Kelduni í Skálafirði mikudagin 22. oktober kl. 13.00 - 16.45.
Evnið á hennara fyrilestri er "Hvussu kunnu mál flyta mørk?"
Katrin Olsen er 30 ára gomul, útbúgvin lækni og hevur í nógv ár róð í frítíðini. Gjøgnum árini hevur hon sett sær strategisk mál, og hevur hon í ár luttikið í OL í Kina. Katrin hevur víst at til ber flyta seg frá føroyskum kappróðri til DM, HM og OL.
Fyrilesturin fer at snúgva seg um málsetning: hví tú setir tær tílík mál og hvussu tú nært hesum málum. Hvussu kann hetta yvirførast til vinnulívið?
Stuðlar hjá Katrin Olsen: Eik Banki og Tryggingarfelagið Føroyar
Til ber at síggja skránna fyri Faroexpo Ráðstevnuna á www.faroexpo.fo


text:
Sjálvt um samlaða sølan av akførum, tá øll verða bólkað undir einum, minkaði eitt vet - trý prosent - fyrstu sjey mánaðirnar í ár, sammett við sama tíðarskeið í fjør, so var serliga ein bólkur, sum vaks nógv. Frá januar til og við juli í fjør blivu 13 nýggjar motorsúkklur skrásettar í Føroyum, meðan tað hesar fyrstu sjey mánaðirnar í ár blivu skrásetta 41 motorsúkklur - altso 28 fleiri.
Sølan av persónbilum lækkaði eitt sindur, úr 1274 nuiður í 1193. Tað svarar til 6,4 prosent.
Samlað eru 1653 akfør skrásett higartili ár, upplýsir Akstovan.


text:
Próvtalið 02 merkir, at tann lesandi hevur staðið royndina og/ella ávísu lærugreinina. 02 kann verða borið saman við próvtalið 6 eftir 13-talsstiganum. Eru fleiri próvtøl, hevur ein staðið, um miðaltalið er 2,0 uttan at rundað verður av. T.e. at um eitt miðaltal verður roknað eftir galdandi reglum og endar á 1,99, ber ikki til at runda upp til 2,0. Ein hevur sostatt ikki staðið.
Er heimild fyri tí í reglunum fyri einstøku útbúgvingarnar, ber til at meta avrik staðið ella ikki staðið, góðkent ella ikki góðkent. Við atliti at hvørji próvtøl eru við í tí samlaða próvtøkuúrslitinum, verða reglurnar fyri einstøku útbúgvingarnar fylgdar. Tá ið miðaltalið verður roknað, verður ein desimalur tikin við, og lærugreinir, har tað verður mett,um ein hevur staðið ella ikki, telja ikki við í miðaltalinum.
Tá útbúgvingarstovnar taka ímóti umsóknum, verða próvtalstigarnir sammettir og umroknaðir sambært 13-stiganum og sambært 7-stiganum.
Próvtalið 02 merkir, at tann lesandi hevur staðið royndina og/ella ávísu lærugreinina. 02 kann verða borið saman við próvtalið 6 eftir 13-talsstiganum. Eru fleiri próvtøl, hevur ein staðið, um miðaltalið er 2,0 uttan at rundað verður av. T.e. at um eitt miðaltal verður roknað eftir galdandi reglum og endar á 1,99, ber ikki til at runda upp til 2,0. Ein hevur sostatt ikki staðið.
Er heimild fyri tí í reglunum fyri einstøku útbúgvingarnar, ber til at meta avrik staðið ella ikki staðið, góðkent ella ikki góðkent. Við atliti at hvørji próvtøl eru við í tí samlaða próvtøku-úrslitinum, verða reglurnar fyri einstøku útbúgvingarnar fylgdar.
Tá ið miðaltalið verður roknað, verður ein desimalur tikin við, og lærugreinir, har tað verður mett, um ein hevur staðið ella ikki, telja ikki við í miðaltalinum.
Tá útbúgvingarstovnar taka ímóti umsóknum, verða próvtalstigarnir sammettir og umroknaðir sambært 13-stiganum og sambært 7-stiganum.


text:
Fyri fyrstu ferð verður tað ein kvinna, sum skal royna at gerast forseti í USA í øðrum av teimum stóru flokkunum.
Tað gjørdist greitt í nátt, sambært fleiri amerikonskum miðlum, teirra millum New York Times.
Orsøkin er, at 23 av teimum sokallaðu ”superdelegeraðu” hava sagt frá, at teir stuðla Hillary Clinton. Harvið kemur hon upp á tilsamans 2.383 valmenn, sum er talið, ið krevst fyri at vinna á Bernie Sanders.
Higartil hevur Hillary Clinton 1.812 vanligar delegeraðar og 571 superdelegeraðar aftan fyri seg.
Sostatt er klárt hjá Hillary Clinton, sum tann fyrsta kvinnan hjá demokratunum, at fara í eitt hart valstríð móti Donald Trump, sum verður valevni hjá Republikanarunum.
Hillary Clinton fegnaðist um sigurin í kvøld, men samstundis minti hon sínar stuðlar um, at tað er arbeiði eftir at gera, og í dag eru seks val á skránni, m.a. í California.


text:
Tlf. 35 88 88
13. januar 2014
Sjálvt um vit her heima eiga okkara fyrsta Bentley tilgóðar, gongst strálandi hjá Bentley at framleiða bilar úr fabrikkini í Crewe. Vøksturin var ikki minni enn 19% í 2013 og seldu teir 10.120 bilar.
Norður og Suðuramerika eru teir mest umráðandi partanir í heiminum, eftir tað kemur so Asia, Miðeystur og Europa.
Nýggja modellið Fluing Spur er tann kraftigasti Bentley bilurin nakrantið, og bleiv hann seldur í 2.005 eintøkum.
Vit eru spent her heima, nær vit fáa fyrsta Bentley sleisandi eftir røntguni.........kanska vit mugu bíða til vit finna hasa vælsignaðu oljuna :)
Fleiri tíðindi:


text:
EFTIRLIT
Fyri at tryggja, at bilurin altíð koyrur sum hann skal og fyri at sleppa undan óneyðugum trupulleikum, vil bilframleiðarin hava bilin inn til reglulig eftirlit, har verkstaðið kannar bilin umvegis teldustýrdar eftirlitslistar frá framleiðarunum.
Eftirlitini eru ymisk, alt eftir hvussu nógv bilurin hevur koyrt og hvussu gamal bilurin er. Tað er bilframleiðarin, sum ger av, hvat verður kannað og møguliga skift út til hvørt eftirlit. Hvørt eftirlit verður skrásett á teldujournalinum hjá bilinum.
Av tí at bilframleiðarar veita longri garanti enn keypilógin ásetir, hevur tað týdning at bilurin kemur til eftirlit, tá longda garantitíðin er treytað av, at eftirlitini verða hildin. Við at halda eftirlitini slepst eisini ofta undan óneyðugum útreiðslum eftir at garantitíðin er farin.
Hevur tú spurningar ella ynskir tú at bíleggja eina tíð til eftirlit, kanst tú gera tað HER, senda ein teldupost til verkstad@waagbilar.fo ella ringja tel. 31 36 66.


text:
So er árliga skráin hjá Laksa- & sølutorginum her. Nógv spennandi er á skránni bæði til børn og vaksin. Gevi gætur! dysturin millum NSÍ og B68 verður Sunnudagin ístaðin fyri leygardagin 23 juli.
12.07.2016
Skráin fyri Laksa- & sølutorgið leygardagin 23 juli 2016
- Rundkoyring úr sævarmálanum
- Ein sólskinssøga á vetri
- Foreldragjøld 2
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík


text:
Menning er eitt yvirskipað evni í søgubókini. Menningin av føroyska samfelagnum fyllir nógv í flestu pørtunum í bókini
Læraravegleiðingin til Søga 5, eitt land í menning er eins og næmingabókin býtt upp í 9 partar, og hava partarnir sama heitið sum í næmingabókini. Í hvørjum parti verður sagt frá endamálinum við tekstinum í næmingabókini, einar tríggjar síður eru um fakliga innihaldið, umframt hugskot til undirvísingina. Fremst er vegleiðing um netbókina, pappírsbókina og frámerki, sum eru í Søga 5, eitt land í menning.
Søguklípi leggur dent á at siga frá søguligum brotum um persónar ella hendingar, sum vóru í 17. og 18. øld.
Á ferð við sýslumanninum leggur dent á arbeiðið hjá einum sýslumanni í tíðliga í 19. øld.
Reinur býur leggur dent á at siga frá um menningina, sum fer fram innan reinføri í Havn í 19. øld.
Føroyar gerast fiskivinnusamfelag sigur frá, hvussu fiskivinna hjá føroyingum mentist frá bóndasamfelagnum fram til seinna heimasbardaga.
Føroyar hersettar er um seinna heimsbardaga og nakrar av hendingunum, sum fóru fram krígsárini.
vinnur út at arbeiða sigur frá menningini, sum er í samfelagnum eftir kríggið, og hvussu tað var, tá ið kvinnur í stórum tali fóru út um heimið at arbeiða.
Bilar og vegir leggur dent á menningina innan samferðslukervið frá tí, at fyrsti bilurin kom til landið.
Fótbóltur og søga sigur frá um fyrsta fótbóltsfelag í landinum og hvussu fótbóltur er mentur síðan seinast í 19. øld.
Frá telefonlinju til tráðleyst samband leggur dent á søguna um telesamskiftið í Føroyum í 20. og 21. øld.
Til hvønn partin eru hugskot til undirvísingina. Her eru hugskot um, hvussu arbeiðast kann við nógvum av uppgávunum í bókini, umframt hugskot um øðrvísi uppgávur enn tær, sum eru at finna í næmingabókini.
Bókin kostar 598,-kr.
Menning er eitt yvirskipað evni í søgubókini. Menningin av føroyska samfelagnum fyllir nógv í flestu pørtunum ...


text:
Dímunardagar á Torginum.
Í samband við tiltakið ið var á Torginum í SMS farna vikuskiftið, so vilja vit vegna Lítla Dímun takka øllum, ið gjørdu hettar møguligt.
Vit eru takksamir fyri, at vit vóru so væl móttiknir í SMS og í høvuðsstaðnum, og at so nógv fólk vitjaði Hellið og stuðlaði tiltakinum.
Niðanfyri standandi eru so teir vinnandi lutaseðlarnir.
1) Ferð til Íslands við Norrønu – 44024
2) Útferð í Lítla Dímun – 47550
3) 10 greipur av røstum fiski – 44783
4) 10 greipur av røstum fiski – 47671
5) 4 sekkir av koli – 44539
6) 1 eskja av flak – 47548
7) 1 eskja av flak – 45891
8) 1 eskja av flak – 44585
9) 1 eskja av makrel/sild – 47672
Fjallstavurin, ið var gittur burtur var 1891 mm langur. Tað vóru tveir seðlar, har fólk høvdu gitt rætt. So tað bleiv lutakast millum seðlarnar, og vinnara seðilin gjørdist nummar 44.
Vinnararnir eru allir uppringdir og gjørdur kunnigur við at tey hava vunnið. Vit vilja ynskja teimum øllum til lukku við vinningunum.


text:
Týsdagin 7. Februar kl. 15-17 skipar Føroya Handverksmeistarafelag fyri kunningarfundi á Hotel Føroyum um, hvussu eitt samstarv millum byggifyritøkur kann skipast.
Hetta kann eitt nú vera viðkomandi, tá fleiri byggifyritøkur í felag ætla at bjóða uppá eina uppgávu.
Tá stingur ofta spurningurin seg upp, hvussu eitt slíkt samstarv formliga skal skipast.
Á fundinum fer Annfinn V. Hansen, advokatur, m.a. at greiða frá, hvørjir møguleikar eru at skipa eitt samstarv, hvørjar avleiðingar samstarvshátturin hevur, og hvat man serliga skal hugsa um í hesum sambandi. Høvi verður at seta spurningar eftir framløguna.
Tiltakið er bert fyri limir í Føroya Handverksmeistarafelag og lokalfeløgunum, og er ókeypis.


text:
Grannarnir taka ímóti 2. hvítusunnudag
1. lið17-05-2013 - Jónfinn Petursson
Undan 10. umfari í Effodeildini: B36 - HB
Onnur grannauppgerðin í Gundadal er á skránni 2. hvítusunnudag, tá B36 og HB bresta saman.
Vertirnir hava avgjørt ikki havt bestu byrjanina upp á ársins Effodeild, og úrtøkan higartil hevur bara verið ellivu stig. Nógvir skaðar hava ført við sær, at Mikkjal og Milan sjáldan hava fingið stillað við sterkasta liðnum.
Í fyrsta dysti okkara millum vóru allir mans tøkir, og tá fingu vit sjón fyri søgn um, at B36 hevur gott fólk og væl kundi bjóða okkum upp til dans. Tann dagin vóru vit hepnir og kundu fegnast um eina stigið.
Vit hava klárað okkum sera væl síðan fyrsta dystin, og tí liggja vit á einum greiðum fremsta plássi í Effodeildini. Tvørámenn, ið vóru á vitjan í síðstu viku, máttu eisini sanna, at hóast gott og ágangandi spæl var einki at gera.
Um vit ætla okkum nakað burturúr dystinum mánadagin, mugu vit vera klárir og ansa okkum serliga væl í verjupartinum.
Vit gleða okkum almikið til spennandi dystin móti B36, og okkara partur uttanfyri leikvølli skal so ikki liggja eftir. Dysturin byrjar kl. 15.00.
Koyr á, HB!!!
Allir dystirnir í 10. umfari eru hesir:
1805 AB - ÍF
2005 B36 - HB
2005 NSÍ - Víkingur
2005 07 Vestur - EB/Streymur
2005 TB - KÍ


text:
7 Hvat skulu vit tá siga? Er
lógin synd? Guð sýti fyri. Nei,
eg hevði ikki kent synd, uttan við
lógini: tí eg hevði ikki kent girnd,
uttan lógin hevði sagt, Tú skalt
ikki girnast.
8 Men synd, takandi tilevni av
boðinum, virkaði í mær alskyns
girndarsemi. Tí uttan lógina var
synd deyð.
( Rom 7:7-8 FKJ )
Hvørsumhelst ið fremur synd
misbrýtur eisini lógina: tí synd er
misbrótingin av lógini.
( I. Jóh. 3:4 FKJ )
.. far, og synda ei meir.
( Jóh. 8:11b FKJ )
(Hvussu kundi hon vitað, hvat synd er, uttan lógin hevði sagt, Tú skalt ikki dríva hor?
Og tit skulu kenna sannleikan,
og sannleikin skal gera tykkum fríar.
( Jóh. 8:32 FKJ )
(Sitatini eru úr fyrstu útgávu av FKJ N.T.)


text:
Fantastiska innilig og rørandi framførsla her í Tøting við Holgar og Tórfríð.
Karmarnir eru nærum fullkomnir, tá hugna og sál umræður, og júst hugni og sál merkti eisini framførsluna, tey bæði eru bjúti and the biist innan vágatónleik og rigga væl saman. Hann við sínum skitna útrykki og framúrskarandi løgum og tekstum og hon við sínum vakra samkomuskúlaða sangi og kropsmálið.
Yeah! Serliga deiligt, at eisini Niels Midjord kom á pallin og spældi við. Hann átti at gjørt meira av at syngja kór.
Klappini mundu ongan enda tikið.


text:
Sølustevna hevur verið í høllini á Skála hvørt ár síðani 1998 og í ár er onki undantak. Ársins sølustevna er sostatt tann 15. í røðini og er í vikuskiftinum 3. og 4. november. Sum tey undanfarnu árini eru fleiri handlar at vitja og spennandi tiltøk til allar aldursbólkar.
Tað eru feløgini á vestara armi á Skálafjørðinum sum skipa fyri
Skála Róðrarfelag - Skála Ítróttarfelag - StÍF og Strálan.
Skráin
Leygardagin 3. November
15.30 SøluRásin 2012 letur upp
16.30 Trølla Pætur og Trølla Omman
17.30 Mótaframsýning
19.00 Signar í Homrum (fløguaktuellur)
20.00 Mótaframsýning
21.00 Búgvi og Gunnar (fløguaktuellir)
21.45 Drigið verður millum seld atgongumerkir leygardagin
22.00 SøluRásin letur aftur
Sunnudagur 4. November
15.30 SøluRásin 2012 letur upp
16.30 Mótaframsýning
17.15 Vørutombola í bygdasalinum
18.00 Kular Røtur
19.00 Mótaframsýning
20.00 Eyðun Nolsøe og Kim Hansen
21.00 Drigið verður millum seld atgongumerkir sunnudagin
(Høvuðsvinningur 2 kekkar á 4000 kr. verður drigin fyri seld atgongumerki fyri báðar dagar)
21.15 SøluRásin 2012 letur aftur


text:
Grikska liðið hevði nógv meira spæl og nógvar atsóknir móti føroyska málinum, men annaðhvørt bjargaðu føroysku málverjarnir ella fór bólturin við síðuna av málinum. Eftir at Grikkar í 51. minutti økti 3-0, vaknaðu føroysku genturnar.
Fyrra málið kom lítla løtu aftaná. Stødd nakað uttan fyri brotsteigin gjørdi Lív F Arge av at smekka eitt langskot í kassan. Hetta var aftaná samanspæl við Milju R Simonsen.
Okkara Lív skorðai eisini seinna málið. Hetta var uppá brotsspark, íð Milja R. Simonsen við sínum kviku fetum hevði tiltuskað sær, tá hon varð feld í brotsteiginum.
Hetta var triði og seinasti landsdysturin í hesum umfari. Tær taptu 2-0 mót Wales og 9-0 móti Danmark, sum í seinasta dystinum vann 7-1 á Wales.
Tær, sum myndaðu føroyska liðið, vóru:
Annika Arge (Annika Dam 74.) Arnborg Lervig, Kristina Obradovic ( Bjørt Holm 77.) Silja Róin,Gudrid Thomsen, Milja R Simonsen, Lív Arge, Kára Djurhuus, Elisabet Vang, Hjørdis Rasmussardóttir ( Gudny Johannesen 41.) Jónvá Hentze.
Á beinkinum vóru Durita Hummeland, Hervør Olsen og Ása á Reynatúgvu.
Venjari Jón Pauli Olsen.


text:
HB-hugnakvøld týskvøldið 21. mars
Felagið18-03-2017 - Jónfinn Petursson
Góðu HB-foreldur, HB-sponsorar, og HB-viðhaldsfólk. Tit eru øll hjartaliga vælkomin í HB-húsið til eitt hugnaprát og ein kaffimunn týskvøldið 21. mars kl. 19.00
Á hugnakvøldinum verður møguleiki at heilsa uppá okkara Effoleikarar og 1. deild kvinnum, og harumframt verður høvi at fáa autograf frá teimum.
Formaðurin greiðir frá virksemi felagsins og týdninginum fyri okkum HB-arar av tí umfatandi ungdóms- og Effodeildararbeiði, sum verður gjørt í HB.
Eisini verður greitt frá, hvussu umráðandi okkara trúgvu og ágrýtnu sponsorar eru fyri okkum og fyri okkara felag.
Sigfríður Clementsen, sum er venjari hjá okkara Effoliði, fer at greiða børnum og foreldrum frá, hvat skal til fyri at gerast ein góður fótbóltsspælari.
Vit gleða okkum til eina spennandi og gevandi hugnaløtu saman við tykkum øllum. ið jú eru hjartað og sálin í Havnar Bóltfelag.


text:
Ikki er Vencil 14. tornaður heilt, og kanska onkur ikki er heilt liðugur at spæla sær við veingjaðu orð Vencils. Tað er ikki lætt at vita, tí at vit hoyra so lítið frá fólki, sum hava lisið Vencil. Tað hevði verið gott, um onkur fortaldi heiminum, hvat tey halda um nýggja Vencilin. Tað kann gerast HER.
Ikki bara tað hevur skund! Vit á Vencli mugu hart og týðiliga varpa tey boð, at freistin at lata inn tilfar til Vencil 15. er
12. februar 2014.
Hava tit ein tekst, sum er so væl viðgjørdur og so nær liðugur sum gjørligt er, so eru tit vælkomin at senda okkum hann á vencil@vencil.fo
Hyggjuráð og onnur góð ráð at hava í hyggju eru at finna HER
Við vón um nógvar góðar tekstir; týddar og upprunatekstir
OMR/AÓD


text:
Fiskavirkisskipanin er skipanin fyri arbeiðsloysi á fiskavirkjum vegna vantandi rávøru ella líknandi umstøður.
Fyri at lúka treytirnar fyri útgjaldi, skal hetta verða títt høvuðsstarv og tú skalt hava arbeitt á fiskavirkinum í 8 vikur á rað. Lesandi, sjálvstøðugt vinnurekandi og frítíðaravloysarar kunna ikki fáa pening úr fiskavirkisskipanini.
Tú kanst í mesta lagi fáa fyri 32 tíma viku, um tú arbeiðir fulla tíð, og arbeiðsloysisstuðulin er í mesta lagi
75% av útrokningargrundarlagnum, tó í mesta lagi 17.500 kr. um mánaðin.
Umsóknarblaðið til fiskavirkisskipanina finnur tú her.
Umsóknarbløð til fiskavirkisskipanina fáast á fiskavirkjum, hjá ALS ella á posthúsinum og skulu latast inn sambært fiskavirkiskalendaranum – henda kanst tú fáa saman við umsóknarblaði. Tað er sera týdningarmikið, at virkið váttar, at tú arbeiðir har.
Útrokningargrundarlagið
Arbeiðsloysisstuðulin verður roknaður út eftir lønarinntøkuni seinastu 12 mánaðirnar, áðrenn tú fyrstu ferð hevur rætt til útgjald eftir fiskavirkisskipanini. Hetta verður nevnt útrokningargrundarlagið.
Arbeiðsloysisstuðulin er 75% av útrokningargrundarlagnum, tó í mesta lagi 17.500 kr. um mánaðin. Útrokningargrundarlagið broytist ikki meðan tú ert í fiskavirkisskipanini. Hvørja ferð tú verður send/ur heim vegna tíðarbundnan steðg, og tí hevur rætt til arbeiðsloysisstuðul, verður sama útrokningargrundarlag nýtt. Útrokningargrundarlagið verður tó roknað av nýggjum tann 1. januar á hvørjum ári. Nýggja útrokningargrundarlagið kann tó ongantíð verða lægri enn tað fyrsta útrokningargrundarlagið.
Kemur tú harafturímóti í fiskavirkisskipanina eftir at hava verið útmeldað/ur úr skipanini, kann tað ávirka útgjaldið. Hetta hendir, tí at útgjaldið altíð verður roknað út eftir inntøkuni seinastu 12 mánaðirnar, áðrenn tú fyrstu ferð hevur rætt til útgjald eftir fiskavirkisskipanini.
Er tað minni enn 1 ár síðani tú seinast fekk útgjald frá ALS, tað verið seg eftir fiskavirkisskipanini ella vanligu skipanini, verður seinast nýtta útrokningargrundarlag nýtt, um so er, at tað er hægri enn tað nýggja.
Stuðulin
Sjálvt um útgjaldsskeiðini fevna um tvær vikur, verður stuðulin roknaður hvørja viku sær. Arbeiðsleys á fiskavirkjum fáa arbeiðsloysisstuðul roknaðan eina ferð um vikuna. Tú fært í mesta lagi arbeiðsloysisstuðul í 32 tímar ella 4 arbeiðsdagar um vikuna.
Hevur tú avtalu við fiskavirkið um at arbeiða niðursetta tíð ella tú arbeiðir á einum fiskavirki, sum ikki er fevnt av fiskavirkisskipanini fulla tíð, fært tú arbeiðsloysisstuðul samsvarandi hesum.
Arbeiðir tú t.d. 10 tímar í eina viku, hevur tú rætt til at fáa 22 tímar útgoldnar frá ALS, um tú annars lýkir treytirnar. Tímalønin frá ALS er samsvarandi útrokningargrundarlagnum og broytist ikki, so leingi tú ert hjá sama arbeiðsgevara.
Arbeiðir tú hálva tíð hevur tú í mesta lagi rætt til 16 tímar frá ALS
Er tín inntøka omanfyri eina vanliga vikuløn samsvarandi sáttmálanum millum FA og FAG, verður hetta (tann parturin, sum er omanfyri eina vanliga vikuløn) roknað um til tímar og ALS útgjaldið úr Fiskavirkisskipanini verður skorið samsvarandi.
Vanliga verður stuðulin útgoldin annanhvønn fríggjadag, og útgjaldið verður flutt á kontu í peningastovnunum.
Dagatal
Arbeiðsloysisstuðul kann í mesta lagi verða útgoldin í 648 dagar í einum 3 ára skeiði. Síðani steðgar útgjaldið, og tú hevur ikki rætt til arbeiðsloysisstuðul næstu 24 mánaðirnar.
Eftir at teir 24 mánaðirnir eru farnir, kanst tú koma inn aftur í skipanina – eftir somu treytum, sum tey, ið søkja um arbeiðsloysisstuðul fyrstu ferð.
FV-dagar (tíðarskeið)
Árið er býtt sundur í útgjaldsskeið, og fyri hvørt skeið, tú hevur rætt til útgjald, skalt tú lata inn eitt FV-kort.
Í hvørjum útgjaldsskeiði eru 14 álmanakkadagar og í mesta lagi 8 útgjaldsdagar, 4 í hvørjari viku.
Samtak um Fiskavirkisskipanina
Fiskavirkisskipanin byrjaði, tá ið ALS var sett á stovn í 1992. Skipanin var ein sonn bjarging fyri nógv fólk á flakavirkjum, tí arbeiðið á virkjunum er mangan sera svikaligt. Endamálið við skipanini var og er at tryggja fólki møguleika at arbeiða á fiskavirki við eini rímiligari inntøku og at tryggja, at arbeiðsgevarar fáa fólk.
Fiskavirkisskipanin er tó ikki nóg góð. Bæði í fiskavirkisskipanini og í ALS sum heild, skuldi eisini verið roknað frítíðargjald, pensjón og onnur gjøld, ið ein arbeiðsgevari vanliga rindar sínum arbeiðsfólki.
Skipanin letur einans upp í 32 tímar um vikuna, um tú arbeiðir fulla tíð. Hetta er ikki nóg nógv, endurgjald skuldi verið til 40 tíma arbeiðsviku. Harumframt er tað ikki nøktandi, at útgjaldið er so ymiskt hjá fólki.
Tvey fólk, ið hava staðið lið um lið og arbeitt í áravís kunna fáa sera ymiskt tímaútgjald úr fiskavirkisskipanini, tí grundarlagið hevur verið ymiskt fyrstu ferð hesi fólki fingu úr skipanini. Hjá summum, ið fáa fyrstu ferð úr fiskavirkisskipanini kann útgjaldið einans verða tíggju til trýati krónur um tíman, tí inntøkan seinasta árið hevur verið so vánaligt meðan onnur kunna fáa seksti til sjeyti krónur um tíman.
Samtak mælir til:
- at arbeiðsfólk undir fiskavirkisskipanini fáa fult endurgjald fyri hvønn tíma – hetta skal ikki verða treytað av einum tilvildarligum útrokningargrundarlagi
- at arbeiðsfólk fáa upp í 40 tíma viku og ikki 32 sum nú
- at fiskavirkisskipanin og ALS eisini letur gjald fyri frítíðarløn, pensjón og onnur gjøld, ið arbeiðsgevari vanliga letur
FV-kortið
Øll, sum hava rætt til stuðul sambært fiskavirkisskipanini, skulu lata inn FV-kort, tey skeið, tá ið ein hevur rætt til útgjald frá ALS.
FV-kortið er ein fráboðan til ALS um støðuna sum arbeiðsleys/ur á fiskavirkinum seinasta útgjaldsskeiðið, t.e. seinastu 14 dagarnar.
FV-kortið skal latast inn á fiskavirkinum ella á einum av posthúsunum teir dagar, sum eru ásettir av ALS. Vanliga eru FV-dagarnir mánadag til fríggjadag í vikuni, eftir at skeiðið er lokið. FV-kort eru at fáa á fiskavirkinum, posthúsunum og á skrivstovuni hjá ALS. Tað er sera umráðandi, at FV-kortið verður latið inn teir dagar, sum ALS hevur ásett. Verður kortið t.d. latið inn ein dag ov tíðliga ella tveir dagar ov seint, so missir tú stuðulin í ávikavist ein og tveir dagar. Tá ið tú letur FV-kortið inn á fiskavirkinum ella posthúsinum, verður kortið móttøkustemplað, og tú fært eina kvittan. Kvittanin er eisini móttøkustemplað, og hon er tín trygd fyri, at tú hevur latið kortið inn rættstundis.
Um tú ikki longur ert knýtt/ur at fiskavirkinum, og tú gerst arbeiðsleys/ur, er umráðandi, at tú boðar ALS frá sum skjótast.
Um tú ivast, hvussu kortið skal fyllast út, so kanst tú fylgja vegleiðingini her.


text:
Campingtúr við Gjógv 4, 5 og 6 juni 2010
So er klárt at fara
Hesin er sku´ líkaglaður, ella er hann bedøvaður :o)
So eru vit komin á pláss við Gjógv
Martin og Gunnvá koma til Gjáar, nakrar tímar aftaná okkum
( Toyota )
Gudmundur og Magni spæla saman
Martin og Gunnvá seta telt upp, tók 15 min at seta upp
Tá man er við Gjógv er tað fast at sigla við gummibátum, eingir tunnuflakar vóru
hendan dagin
So skuldi okkurt fáast til matna :o)
Líka ein túr í summarhúsi við Gjógv, tað hoyrir eisini til
Nú fara vit at fyrireika at grilla
Summir hava tað betri enn onnur :o)
Ein sera góður dagur at eta úti í, hampuliga lýtt og ikki eitt lot
Ein túr í Gjónna
Heisir 3 spældu sera væl saman, Bobby, Magni og Gudmundur
Vit fara ein túr afturat at sigla við gummibátum
Hettar var cool
Lækkurt at bara liggja og dasa ímillum dunnurnar
Tey rigga fortelti av seint sunnudagin, tá tey vóru liðug fór at regna, og
regnaði tað mesta av tíðini aftaná, so tey vóru heldig
Men tað skal ikki nakað regn stoppa okkum í at grilla, regnaði ordiliga illa
sunnukvøldi, men tað riggar at grilla við paraply :o)
So var hesin túrurin at enda komin, onkur er troyttur. Ein sera góður túrur


text:
Úrslitini frá svimjingini á oyggjaleikum í Gotlandi vísa týðiliga framgongd aftaná ættarliðskiftið á Jersey í 2015 og sum heild liggur svimjingin í einum aldutoppi, ið byrjaði á Rhodos í 2007. Til samans hava svimjarnir fingið 76 gull-, 49 silvur- og 49 bronsuheiðursmerki tey seinastu 10 árini. Her skal minnast til, at føroysku svimjarnir luttóku ikki á Bermuda í 2013. Taka vit øll gullheiðursmerkini í svimjing hjá føroyingum síðan 1985 so er talið 101.
Continue reading Listin yvir søguligum oyggjaleikasvimjarum er dagførdur
Stutt sagt: Næstan heima – Vit burdu havt eitt sikkurt heiðursmerki í 400 frí, og hava góðar møguleikar í øðrum kappingum eisini. Nú handlar tað mest um hvør ið hevur orku eftir, og hvør ið klárar at seta seg mest upp til síðsta dag.
Continue reading Upptakt – Fjórði morgun á Oyggjaleikum 2017
Stutt sagt: Triðja finalukvøldið kann gerast eitt av teimum tyngru hjá føroysku svimjarunum, nú vit nærmast hava vant okkum við at vinna gullheiðursmerki. Hóast vit aftur hava svimjarar við í nógvum finalum, so verður kampurin harður um at vinna heiðursmerki. Continue reading Upptakt – Triðju finalur á Oyggjaleikum 2017
Stutt sagt: Hetta er vanliga ein harður dagur hjá okkum føroyingum, har hinar oyggjarnar plaga at hála inn á okkum í heiðursmerkjastríðnum. Men okkurt sikkurt heiðursmerki burdi verið, til dømis í 400 frí og í 200 rygg hjá kvinnum.
Continue reading Upptakt – Triði morgun á Oyggjaleikum 2017
Stutt sagt: Aftur í morgun gekk tað útmerkað hjá føroyingunum á Oyggjaleikum á Gotlandi, so at vit í kvøld hava svimjarar við til allar finalur uttan teirri einu. Hartil setti Signhild Joensen oyggjaleikamet í 100 rygg.
Continue reading Upptakt – Næstu finalur á Oyggjaleikum 2017
Stutt sagt: Aftur annan dag fáa vit svimjara beinleiðis víðari til finalupartin, við tað at Vár E. Eidesgaard hevur bestu tilmeldingartíð í 800 frí. Á pappírinum sær tað gott út, og so fáa vit at síggja hvussu tað roynist í hylinum.
Continue reading Upptakt – Næsti morgun á Oyggjaleikum 2017
Stutt sagt: Tað gekk gott hendan fyrsta morgunin á Oyggjaleikum á Gotlandi, og vit hava tí nógvar føroyskar svimjarar víðari til finalurnar í kvøld, við góðum møguleikum fyri heiðursmerkjum.
Continue reading Upptakt – Fyrstu finalur á Oyggjaleikum 2017
Stutt sagt: Tað sær út til at Føroyar fáa eina góða byrjan uppá Oyggjaleikir 2017, við klárum favorittum í fyrstu kappingum. Óli Mortensen og Marius Gardshodn eru longu kvalifiseraðir til finalupartin seinnapartin, við bestu og næstbestu tilmeldingartíð í 1500 frí.
Continue reading Upptakt – Fyrsti morgun á Oyggjaleikum 2017
Oyggjaleikirnir á Gotlandi eru nú settir, har svimjistevnan byrjar í morgin árini, við innleiðandi riðlum og finalum í fýra dagar. Útlitini eru rættiliga góð hjá føroyingum, um enn tað er ein eyka avbjóðing, at einans fimm svimjarar sleppa í hvørja finalu.
Continue reading So eru tað Oyggjaleikir 2017
Fyriskipararnir av Oyggjaleikum 2017 hava nú lagt út úrslitasíðuna fyri leikirnar, har vit millum annað síggja eitt rættiliga stórt ættarliðsskifti í svimjing. Éitt er, at okkara egni Pál Joensen ikki luttekur, men hartil mangla nógvir aðrir av teimum til nú stóru profilunum, sum til dømis Fraser-beiggjarnir av Cayman, Ian Black av Jersey, Andrea Strachan úr Hetlandi og Charlotte Atkinson av Isle of Man.
Continue reading Ættarliðsskifti á Oyggjaleikum


text:
- Tá eg byrjaði, vóru eini 20 fyritøkur í Visit South Iceland, sum er eitt alment partafelag. Tá eg fór frá Visit South Iceland eini fimm ár seinni, vóru eini 220 fyritøkur.
Tað sigur Davíð Samúelsson, sum byrjaði at arbeiða við ferðafólki í 1993 og síðani hevur arbeitt í fleiri ymsum størvum innan ferðavinnuna.
Fyrstu árini arbeiddi hann sum ferðaleiðari uppi í fjøllunum, áðrenn hann fór at lesa til ferðaleiðara. Hann hevur útbúgving í ferðamálafrøði og tjóðfrøði. Í 1999 fekk hann starv sum leiðari fyri kunningarstovunum í suðuríslandi, har uppgávan var at samskipa og seta kunningarstovur í gongd. Eftir at hava arbeitt privat í vinnuni í nøkur ár, fekk hann uppgávuna at arbeiða við at byrja marknaðardeildir í suðuríslandi, og tað er hesi fimm árini, at ferðavinnufyritøkurnar eru farnar úr 20 upp í 220 í tali.
Umframt kunningarstovur kring landið, eru marknaðardeildirnar settar at skipa søluna av ferðavinnuni, og hjálpa lokalum kreftum at koma í samband við vinnuaktørar kring landið.
- Kunningarstovan er eitt. Kunningarstovan skal veita kunning til ferðafólk, men marknaðarstovurnar eru nakað annað. Har mást tú hava fólk, ið dugir at selja, sigur Davíð Samúelsson.
Lesið meira í blaðnum hetta vikuskiftið


text:
Sjófuglar
Sjófuglar eru ikki serstakt fuglaslag, men ymiskir fuglar. Allir eiga teir nær sjónum, á hellum, bergi, í urðum ella vallbergi. Flestir eru fitjufuglar, vatn rínur ikki við teir, og hvast hava teir nevið at taka fisk. Nógvir sjófuglar eiga í Føroyum, til dømis lomvigi og álka, ið nógv hava verið veiddir, men eru nú friðaðir. Teir hava smáar veingir. Aðrir sjófuglar, til dømis skrápur ella súlukongur, hava smalar, langar veingir og kunnu sveima leingi á flogi.
Kjógvi og mási eru ránskendir sjófuglar, teir eta egg, pisur og ræ og annars alt, sum fyri nevið kemur. Kjógvi jagstrar fugl á flogi og noyðir hann at sleppa fonginum, sum hann so loftar í flognum. Súla stoytir seg 30 m. eftir fiski. Pingvin fær ikki flogið, men svimur óføra væl við veingjunum, tá hon veiðir fisk. Lundin eigur holum í vallbergi, hann tekur mest smáa sild. Lundin fær borið 20-25 sildir í nevinum. Sildberin flýgur so heim í lundalandið til pisuna í holuni í vallberginum.


text:
Tann 19. august 2003 fór fundatsurin frá 1964 fyri Orðabókagrunnin úr gildi. Tá undirskrivaðu teir fimm limirnir í nevnd Føroya Fróðskaparfelags nýggjar viðtøkur fyri grunnin – við gildi frá sama degi. Sbrt. skriv 4.9.2003 hevur Mentamálaráðið tikið nýggju viðtøkurnar til eftirtektar og um somu leið er kunngerðin av gamla fundatsinum nú strikað í Lógarsavninum. Nýggju viðtøkurnar eru soljóðandi:
NÝGGJUR FUNDATSUR
§1
Orðabókagrunnurin, upprunaliga settur á stovn í 1959 eftir avtalu millum Føroya landsstýri, Chr. Matras professara og Føroya Fróðskaparfelag, er sjálvsognargrunnur, ið hevur til endamáls veita stuðul til føroyskt orðabókastarv.2. stk. Aðrar uppgávur, ið nevndin metir hava avgerandi týdning til tess at fremja endamálið, kunnu eisini fáa stuðul úr grunninum.
§2
Stovnsfæ grunsins er 751.456 kr. Hetta er upphædd, flutt grunninum í sambandi við, at landskassagrunnurin “Útgáva av Føroysk-Donsku orðabókini” var avtikin við løgtingslóg nr. 94 frá 6. juni 1997 um avtøku av landskassagrunnum.
2. stk. Inn í grunnin gongur avlopspeningur av sølu av øllum orðabókum, ið hava fingið stuðul við teirri treyt, at avlopspeningurin av søluni heilt ella lutvíst skal fara í grunnin.
3. stk. Grunnurin kann taka ímóti stuðuli uttaneftir. Tílíkur stuðul skal í høvuðsheitum ikki vera markaður til ávíst endamál ella ávirka yvirskipaðar orðabókaætlanir.
4. stk. Er peningur oman fyri stovnsfæið ikki tøkur, er nevndini loyvt at nýta stovnsfæið til stuðul.
§3
Grunnurin verður stýrdur av nevnd við trimum limum, sum vera valdir fyri 4 ár í senn frá 1.1. at rokna, tó so at fyrsta valskeið gongur frá tí degi, teir tríggir limirnir eru valdir, eftir at viðtøkurnar hava fingið gildi, árið at enda og 3 ár fram. Endurval kann fara fram.
2. stk. Nevnd Føroya Fróðskaparfelags velur ein lim, Føroyska málnevndin ein og Fróðskaparsetrið ein eftir tilmæli frá Føroyamálsdeildini. Tryggjast skal, at ein av limunum er málfrøðingur við føroyskum sum sergrein og hevur góðan kunnleika til orðabókaarbeiði. Nevndin skipar seg sjálv.
3. stk. Nevndin í Orðabókagrunnin ásetir vanligu mannagongdirnar hjá grunninum og ger sær starvsskipan í samsvari við ásetingarnar.
.
4. stk. Orðabókagrunnurin fær sær neyðuga skrivstovuhjálp, ið verður at løna úr grunninum.
§4
Eftir umsókn í hvørjum einstøkum føri veitir Orðabókagrunnurin fíggjarligan stuðul til verkætlanir, íð lúka treytirnar í hesum viðtøkum. Stuðul úr Orðabókagrunnin kann nýtast til at gjalda heilt ella lutvíst lønir, ið standast av orðabókaarbeiði, heilt ella lutvíst arbeiðstilfar og amboð, umframt heilt ella lutvíst útgávu av føroyskum orðabókum.
2. stk. Nevndin í Orðabókagrunninum ger endiliga av, hvør kann fáa stuðul.
3. stk. Nevndin í Orðabókagrunninum hevur eftirlit við, at stuðulin verður nýttur eftir ætlan. Staðfestir nevndin, at stuðulin ikki er nýttur eftir ætlan, kann hon krevja, at hann verður afturgoldin grunninum.
§5
Peningur grunsins skal standa í tryggum virðisbrøvum ella í banka ella sparikassa til hægstu rentu, tó so at peningur, ið verður at nýta eftir endamálsgreinini, verður fluttur á vanliga kontu, sohvørt tørvur er á.
§6
Roknskaparárið er álmanakkaárið.
2. stk. Ársúrslitið verður flutt til næsta roknskaparár.
3. stk. Roknskapurin verður grannskoðaður av løggildum grannskoðara, sum nevndin í Orðabókagrunninum velur.
4. stk. Roknskapurin saman við grannskoðarafrágreiðing skal fyri 1. juli á hvørjum ári verða sendur Mentamálaráðnum til kunnungar.
5. stk. Fyrsta roknskaparár sambært hesum viðtøkum er 2003.
§7
Til at gera broytingar í viðtøkunum krevst einmæld nevndarsamtykt. Tó kann nevndin ikki broyta endamál grunsins.
§8
Broytast tíðir og umstøður, soleiðis at endamál grunsins ikki kann njóta frama, kann ein samd nevnd – í samráð við teir/tey, ið hava valt hana – taka grunnin av.
2. stk. Ognir grunsins skulu tá latast Fróðskaparsetri Føroya.
§9
Hesar viðtøkur fáa gildi, tá ið tær eru undirskrivaðar av nevnd Føroya Fróðskaparfelags .
§10
Samstundis fer kunngerð nr. 64 frá 30. juni 1964 av fundatsi fyri orðabókagrunnin úr gildi.
Tórshavn, 19.08.2003
Í nýggju nevndini fyri Orðabókagrunnin sita:Kári á Rógvi, løgfrøðingur, valdur av Føroya Fróðskaparfelag, formaður
Hjalmar P. Petersen, málfrøðingur, valdur av Føroysku Málnevndini
Eivind Weyhe, lektari á Føroyamálsdeildini, valdur av Fróðskaparsetri Føroya
———————————————————————————————————————————–
GAMLI FUNDATSURIN
Eftir avtalu millum Føroya landsstýri, Christian Matras professara, dr.phil. og Føroya Fróðskaparfelag fer tann peningur, sum inn kemur við søluna av 2. Útgávu av orðabókini hjá M.A. Jacobsen og Christian Matras, og tann peningur sum inn kemur við sølu av orðabókum, sum Málstovnur Føroya Fróðskaparfelags gevur út, inn í grunn, nevndur “orðabókagrunnurin”.
Fyri grunnin skulu galda hesar reglur:
§1
Navn grunsins er orðabókagrunnurin.
§2
Endamál grunsins er at gjalda heilt ella lutvíst arbeiðstilfar, amboð og tímalønir, ið standast av føroyskum orðabókaarbeiði.
§3
Inn í grunnin gongur avlopspeningur av søluni av føroysk-donsku orðabókini eftir Christian Matras, avlopspeningur av øllum orðabókum, sum fingið hava studning, ið er treytaður av, at avlopspeningur frá søluni heilt ella lutvíst skal fara í henda grunn.
§4
Peningur grunsins skal setast í sparikassa ella í trygg virðisbrøv eftir samráðing nevndarinnar við tann sitandi landstýrismannin, sum hevur fíggjarmál landsins undir sær.
§5
Nevnd grunsins tekur avgerð um hvussu peningurin skal nýtast eftir umsókn í hvørjum einstakum føri, men peningajáttan er altíð treytað av, at hetta orðabókaarbeiði fer fram á Málstovni Føroya Fróðskaparfelags ella í samráð við Málstovn Føroya Fróðskaparfelags ella nærri av nevndini ásettum reglum.
§6
Grunnurin verður stýrdur av 3 manna nevnd: 1. Tann sitandi landsstýrismaðurin, sum hevur mentamál undir sær. 2. Ein limur valdur av Føroya Fróðskaparfelag. 3. Vísindaligi fyristøðumaðurin fyri Málstovnin.
§7
Roknskaparárið er fíggjarárið, og skal nevndin á hvørjum ári í seinasta lagi 31. mai senda landsstýrinum frágreiðing og roknskap fyri grunnin til grannskoðan.
FØROYA LANDSSTÝRI FØROYA FRÓÐSKAPARFELAG
N. Winther Poulsen H.D. Joensen
CHRISTIAN MATRAS
Professari, dr.phil. Chr. Matras
Hetta verður hervið gjørt kunnugt.
Føroya landsstýri, 30. juni 1964
N. Winther Poulsen – Landsstýrismaður.


text:
Damen Shiprepair í Göteborg hevur í longri tíð givið undirskot og havt ov fáar uppgávur og letur tí nú aftur. Hørð altjóða kapping millum skipasmiðjurnar í Eystursjónum fær skyldina. 50 meðarbeiðarar standa nú uttan arbeiði.
”Svartskygda støðan hjá skandinaviska sjóvinnuídnaðinum, økta talið av baltiskum umvælingarskipasmiðjum og kursurin á svensku krónuni í mun til onnur gjaldoyru eru nakrar av orsøkunum til, at vit hava gjørt av at niðurleggja skipasmiðjuna”, skrivar Damen Shiprepair í eini fráboðan.
Skipasmiðjan hevur havt torført við at standa seg í mun til millum annað kappingarneytarnar Öresundsvarvet og Fayard í Danmark. Men eisini pólskar skipasmiðjur eru við í kappingini um uppgávurnar og eru við til at trýsta prísirnar.
Leiðslan á skipasmiðjuni við forstjóranum Monicu Svenner á odda hava seinastu mánaðirnar arbeitt miðvíst við at halda fram við virkseminum, men hetta hevur ikki verið nógmikið.
Í heyst segði Monica Svenner við Sjöfartstidningen:
”Hetta er triðja árið á rað, at vit hava undirskot, og nú gongur tað ikki longur. Eigararnir hava sett meira enn 10 mió. kr. um árið í felagið seinastu tvey árini og trúðu, at tað fór at venda gongdini, men tað gjørdi tað ikki. Marknaðurin er sera veikur, og kundar okkara hava tað sera trupult”.
Skipasmiðjan í Göteborg varð í 2000 yvirtikin av hollendska Damen Group. Skipasmiðjan hevur tvinnar flótidokkir og fýra bryggjur. Størsta flótidokkin kann taka ímóti skipum upp á upp til 75.000 dwt.
Kelda: Sjöfartstidningen


text:
Skála sigraði í Gundadali
1. deild menn06-04-2013 - Jónfinn Petursson1. deild menn (4): HB - Skála 3-4
2. lið okkara hevði í dag vitjan av Skála, sum í fjør vóru sera nær við at flyta upp í Effodeildina, men sum mistu uppflytingina í seinastu umførunum.
Okkara menn í næstbestu deildini hava fingið eina fína byrjan uppá kappingina við sannførandi sigrum á B36 og Víkingi. Síðsta dyst í Vági taptu okkara tó 2-1 móti FC Suðuroy, og í dag eydnaðist so Skála at vinna 4-3 á okkum í Gundadali.
Skálamenn byrjaðu dystin nógv betri enn okkara og høvdu einar 3 heilt góðar møguleikar at leggja seg á odda. Teir fingu tó ikki úrtøku burturúr møguleikunum, og í staðin byrjaðu okkara so smátt at koma inn í dystin, sum hálvleikurin leið. Hálvleiksstøðan var málleysur javnleikur.
Seinni hálvleikur var ikki gamal, tá HB kemur á odda. Jákup Slættalíð sendir ein langan bólt fram í vinstru síðu til Magnus Egilsson. Magnus sendir eitt perfekt innlegg inn fyri til Jógvan Skeel, sum setir bóltin trygt í málið til 1-0. Henda støðan helt sær einar 20 minuttir, tá skálamenn brádliga koma í góða støðu frammanfyri HB málinum. Teir skjóta móti málinum, bólturin rakar eitt HB bein á vegnum og snýtir málmannin, og so var javnleikur 1-1.
Henda støðan helt sær nakrar minuttir, men so gjørdist stutt millum málini. Frá 79. - 89. minutti komu 5 mál. Fyrst skoraðu Skála til 1-2 og 1-3, áðrenn Skeel við sínum seinna máli minkaði um munin. Løtu seinni skoraðu skálamenn til 2-4, men Jákup Slættalíð minkaði aftur um munin við góðum skallara stutt aftaná. 89. minuttir leiktir og 4-3 til Skála.
Okkara løgdu nógv fyri til tess at fáa um ikki annað ein javnleik, men alt til fánýtis. Sostatt drógu skálamenn longra stráði í dag, og tað fegnaðust teir stórliga um.
Næsti dystur hjá okkara monnum er heima mikudagin 17. apríl móti EB/Streymi. Koyr á, HB!
Myndir: Rakul Hansen/HB


text:
Hans Jákup heldur fram
1. lið16-10-2017 - Jónfinn Petursson
Evnaríki framherjin sum fyrr í ár gjørdi sín allar fyrsta sáttmála við barndómsfelagið, hevur gjørt av at leingja um samstarvið.
Hans Jákup Annfinsson hevur í alt skorað 24 mál í 40 dystum fyri Havnar Bóltfelag í ár. Flestu minuttirnar og øll málini eru skoraði fyri okkara næstbesta liði og fyri U18.
Enn letur fyrsta málið á besta liðnum bíða eftir sær, men tað skal nokk koma, og higartil í ár hevur Hans Jákup fingið 78 minnutir í fimm dystum millum teir bestu.
Vit fegnast almikið um, at ein av okkara egnu heldur fram í felagnum og gleða okkum at síggja Hans Jákup í komandi tíðini.
Mynd: Turið Láadal Sejersdóttir


text:
Upplýsing um yrkisútbúgvingar eru neyðug
05-10-2017
Í morgun klokkan 09.00 skeyt Marius Thomassen, ráðgevi úr vinnuhúsinum, FM-kappingina fyri handverkslærningum í gongd
Í Føroyum eru tað ov nógv, sum fara bókliga vegin og færri, sum fara í læru. Hetta hevur við sær, at eitt nú handverkarar mangla. Tískil skal meira ljós varpast á yrkisútbúgvingarnar, sigur Marius Thomassen, sum er ráðgevi í Vinnuhúsinum. Hetta er millum annað orsøkin til, at skipað verður fyri FM-kapping fyri handverkslærningum.


text:
Tíðindi
19. mai 2017
Munandi partur av læraralesnaði mínum á Setrinum hevur verið á Fjarnámi í Klaksvík. Ikki tí - eg haldi ikki, tað er serliga langt til Havnar, og mær dámar væl at sita í bili, men tíðin í bilinum kann nýtast til so mangt annað, og tað kemur væl við hjá einum lesandi, sum skal fáa børn á stovn og í skúla hvønn morgun, saman við øllum øðrum, sum eitt virkið familjulív krevur.
Spakuliga eru vit komin har til, at vit kunnu siga, at vit hava eitt fjarlestrarumhvørvi í Klaksvík. Tað var ikki neyðugt fyri meg ella Setrið at fara undir hetta saman við Klaksvíkar kommunu, men hesum pørtum og fleiri at takka, hava vit eftir nógvar royndir og gott tol frá brúkarum og veitarum fingið eitt produkt, sum kann samanberast við eitt smidligt alternativ til eitt átak hjá Norðurlandahúsinum, Tórshavnar kommunu, Mentamálaráðnum og Atlantic Airways, ið tey kalla Loftbrúgv. Fjarlestrarumhvørvið er ein talgild brúgv til vitan at ferðast á, og heimurin er nú opnari og nærri. Brúgvin er tvísporað, og eins væl og vit nú kunnu sita í Klaksvík og fylgja einum fyrilestri í onkrum fjarskotnum landi, kunnu vit eisini bjóða útheiminum okkara vitan.
Tað hevur verið sera heppið, at vælvild á nærum øllum økjum hevur verið í Føroyum frá byrjan, tí ein avleiðing er, at tey mistøk, vit hava gjørt, hava lært og ment okkum og givið okkum teir førleikar, ið krevjast, fyri at vit kunnu fáa allan heimin inn í lestrarumhvørvið í Íverksetarahúsinum í Klaksvík.
At sita sum lesandi við "íblástrarveggin" í hølinum, har Kjølbro hevði sína skrivstovu, hevur givið nógvar kveikjandi tankar, og upprunin til okkurt "pep-talk" er onkuntíð komin frá onkrum sitati av hesum veggi:
Millum Martin Luther King, J.F. Kennedy og aðrar finna vit Thomas Edison og og lesa um allar royndirnar hann mátti gera, áðrenn hann eftir 200 av hesum kom við ljósperuni.
Føroyskir íverksetarar og onnur við hámeta hetta húsið, og vit, sum sita her, hámeta teir. Onkrir eru komnir serliga langt, og vit nýta hesar sum dømi, tá vit royna at kveikja onkran ómotiveraðan næming, ið við tómum eygnabrá situr og bíðar eftir, at klokkan ringir. Eg hoyri meg sjálvan: “Vita tit, at í tí stóra Amerika situr ein føroyingur og arbeiðir við eini app, sum hann sjálvur hevur ment, og hann hjálpir fólki um allan heimin at fáa sær eina mentaða kenning við árgangsvíni?”
Og so aftur eitt sitat av vegginum: “If you can’t stop thinking about it, don’t stop working for it.”
Og so flúgva tankarnir! Upp í loft og út í heim, og eg síggi teir fyri mær, hesar fittu og ágrýtnu næmingarnar, sum eg havi kveikt so mikið, at onki er teimum ov avbjóðandi, og ongin dreymur ov stórur at droyma. Og júst tí vil eg vera lærari. Eg megni hetta - eg megni jú alt, tí eg havi lisið, og eg havi enntá verið fleiri, fleiri ferðir í starvsvenjing! Ja, í fleiri vikur, og eg havi havt heilt upp í 10 tímar um vikuna!
Og eg lyfti aftur upp eygu míni á íblástrarveggin, og eg kenni stimbranina koma, eins og hon kom til Kjølbro og nógvar aðrar, sum hava sitið innast á hesi maktkorridorini. Næsta sitatið er frá sjálvum Martin Luther King Jr.:
“If you can’t fly, then run,
If you can’t run, then walk,
If you can’t walk, then crawl,
but whatever you do you have to keep moving forward!”
Ella sum vit siga á føroyskum: “Statt ikki har sum eitt býtt, ger okkurt!” Og so koma vit niðurat aftur. Og tankarnir leita suður á Frælsið, tí har gera tey okkurt: har eru tey altíð frammi í skónum - har broyta og tillaga tey mína útbúgving, so hon kemur at vera júst tað, hon eigur at vera!
Og so hugsi eg um meg og royndirnar hjá Edison: komi eg at fáa eina góða útbúgving, ella eri eg bert útbúgvingarroynd nummar 657? Koma læraraútbúgvingarnar at fara í eina nýggja app eins og hana við árgangsvínunum, so virðið á míni útbúgving kemur at verða mett eftir, hvussu leisturin fyri útbúgvingina var júst tann árgangin, eg kom av Setrinum?
Ikki tí, hetta skal ikki forða mær í, at mín útbúgving er so góð, sum eg kann gera hana, og eg gleði meg at fara til verka, tí ongin er ov gamal gott at læra!
Skúlablaðið
Pedda við Stein gøtu 9
100 Tórshvn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Porkeris skúli.
Happing.
Happing verður als ikki loyvd í skúlanum.
Tað skal vera ein rættur hjá øllum næmingum at kenna seg tryggar í skúlanum.
Trivnaður er ein grundleggjandi fortreyt fyri góðum læriumhvørvi.
At læra krevur tí, at tú hevur álit á teimum, tú arbeiðir saman við, teimum, tú gongur í flokki
saman við og trívist í umhvørvinum, tú ert í.
Happing elvur til mistrivna hjá øllum flokkinum, lærarum og foreldrum.
Hvat er happing?
Happing er tá onkur, ferð eftir ferð í eitt ávíst tíðarskeið, ímóti vilja sínum er offur fyri ágangi frá einum
ella fleiri persónum.
Happing kann fara fram allastaðni, bæði innan skúlans gátt og í frítíðini.
Beinleiðis happing kann vera:
•
Harðskapur, t.d. eitt skump, eitt slag ella spark o.l.
•
Gerðir saman við hóttanum og háðanum.
•
Óunnilig og særandi orð, t.d. munnliga, við sms-boðum ella chatting.
•
Útihýsan frá felagsskapi ella bólkum.
Óbeinleiðis happing kann vera:
•
Gerðir uttan orð, m.a. herming og ljótt kropsmál.
•
Tilvitað látast ikki síggja persón til tess at særa.
•
Niðurgerandi umtala.
Miðað verður ímóti at lærarar, foreldur og næmingar:
•
Vita hvat happing er
•
Vita at happing ikki verður told.
•
Saman arbeiða móti happing.
•
Læra seg at síggja, nær happing verður framd.
•
Eru við at steðga happing.
•
Vita at vit mugu øll taka ábyrgd, tá happing fer fram
Fyribyrgjandi tiltøk.
AKT-lærarin hevur næmingasamrøður um heystið og heilsufrøðingur um várið.
Flokslærarin, saman við lærarum og leiðslu skúlans skipa fyri fleiri afturvendandi tiltøkum fyri at skapa
trivna.
Hvat gera vit tá næmingur verður happaður?
1.
Flokslærarin steðgar ítøkiligu happingini, í samráð við AKT-lærara/heilsufrøðing, og tekur sær av tí
happaða. Leiðsla skúlans verður kunnað.
2.
Foreldur/verji hjá tí happaða verða kunnað.
3.
Flokkurin og lærarir í flokkinum verða kunnaði, og lagdar verða ætlanir, um hvussu trupulleikin skal
loysast.
Hvat gera vit tá næmingur happar?
1.
Flokslærarin steðgar ítøkiligu happingini, í samráð við AKT-lærara/heilsufrøðing, og tekur sær av
happaranum. Leiðsla skúlans verður kunnað.
2.
Foreldur/verji happarans verða kunnað.
3.
Flokkurin og lærarir í flokkinum verða kunnaði,og lagdar verða ætlanir, um hvussu trupulleikin skal
loysast.
Hvørji onnur tiltøk kunnu setast í verk?
•
Tosa við happaran, tann happaða og flokkin
•
Seta happaran og tann happaða saman og tosa við teir
•
Festa á blað skrivliga avtalu millum skúla, happaran og foreldur hansara. (Eftirmeting annanhvønn
mánað)
•
Hava serliga vakin eygu við teimum, sum eru partar av trupulleikanum
•
Skráseting av gerðum, fyri at gera málini ítøkilig
•
Møguliga vísa happaranum úr skúlanum ávíst tíðarskeið.
Hvat kann heimið gera, gerast tey varug við happing?
•
Av tí at happing ofta fer fram í frítíðini hjá børnunum, er tað av stórum týdningi, at foreldur seta seg í
samband við flokslæraran.
•
Vísa áhuga fyri sosiala partinum í flokkinum.
•
Tosa ikki ilt um floksfelagar barnsins ella foreldur teirra.
•
Royna at fáa títt barn at verja tey, ið ikki klára seg sjálvi.
Hvussu forða vit framhaldandi happing?
•
Tað er sera týningarmikið at vit vísa á, at happing als ikki verður góðtikin og at øll nýta høviskan
atburð móti hvørjum øðrum.
•
Umráðandi er at øll hava eitt vakið eygað við tí, sum fer fram og at arbeitt verður við
happingarmálinum í longri tíð.
•
Eisini er av stórum týdningi, at øll, bæði lærarar, næmingar og foreldur, hava kunnleika til og gera brúk
av happingarreglum skúlans.
Eru tit áhugaði fyri meira lesnaði um happing, kunnu tit googla:
Dan Olweus
Helle Rabøl Hansen
eXbus


text:
Fyri jól fekk Jóanes Erik Køtlum starvið, sum forstjóri fyri sjúkrahúsverkið í Føroyum. Í gjár fór hann til verka.
Hann er forstjóri fyri alt sjúkrahúsverkið í Føroyum og umframt tað er hann eisini stjóri á Landssjúkrahúsinum. Hann fer at virka sum evsti stjóri fyri umleið 1100 fólk, ið starvast í føroyska sjúkrahúsverkinum.
Sambært KvF, fer Jóanes Erik Køtlum at nýta fyrstu dagarnar uppá, at seta seg inn í ymsu viðurskiftini hjá sjúkrahúsverkinum, tað vil siga leiðslu, fíggjarviðurskifti, teir ymsu deplarnir og deildirnar. Hann fer eisini at vitja Klaksvíkar og Suðuroyar sjúkrahús.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Um ambosfimleik
═ ambosfimleiki hjß kvinnum verur vant og kappast Ý 4 greinum, gˇlv, bita, barr og lopi. Hv°rt ambo krevur ymiskar f°rleikar av fimleikarunum, og tÝ er ambosfimleikur ein sera krevjandi Ýtrˇttargrein. ┴ gˇlvinum skal fimleikarin hava gott avsett, smidleika og ˙tstrßling. ┴ bitanum skal fimleikarin hava gˇa balansu og smidleika. ═ barrini skal fimleikarin vera sera sterkur. Og Ý lopi skal fimleikarin renna skjˇtt og vera eksplosivur. Felags fyri °ll 4 amboini er, at ta krevst eitt ßvÝst dirvi, fyri at kunna gera Ýkanir ß teimum.
═ ambosfimleiki hjß monnum verur vant og kappast Ý 6 greinum; gˇlv, ringar, barr, lop, beinsveiggj og rekk. Hv°rt ambo krevur ymiskar f°rleikar av fimleikarunum, og tÝ er ambosfimleikur hjß monnum somuleiis ein sera krevjandi Ýtrˇttagrein. ┴ gˇlvinum skal fimleikarin hava gott avsett, smidleika og teknikk. ═ ringum skal fimleikarin hava eitt gott sveiggj og styrki. ═ barrini skal fimleikarin hava gˇan tekniskan f°rleika at sveiggja. ═ lopi skal fimleikarin renna skjˇtt og vera eksplosivur. ═ beinsveiggj og rekk skal fimleikarin hava eitt gott sveiggj og gˇan teknikk.
Aldursbˇlkarnir ß kvinnusÝuni eru Pinkur, Gentur, Kvinnuunglingar og Kvinnur.
Aldursbˇlkarnir ß mannfˇlkasÝuni eru Piltar, Smßdreingir, Dreingir, Mansunglingar og Menn.
Hjß teimum yngru verur ein regluger nřtt, sum eitur "Stigesystemet". Hetta er ein donsk regluger, sum verur nřtt til somu aldursbˇlkar Ý Danmark. "Stigesystemet" inniheldur bundnar seriur Ý °llum amboum. Seriurnar eru uppbygdar vi ymiskum torleikastigum frß 1-6, har seria 1 er tann lŠttasta og seria 6 tann torf°rasta.
Dreingir, mansunglingar, menn, kvinnuunglingar og kvinnur kappast eftir altjˇa regluger, sum eitur FIG. Eftir hesi regluger setir man sjßlvur seriurnar saman vi teimum elementum, fimleikarin megnar at gera.
Fimleikasambandi skipar fyri fleiri kappingum um ßri.
Hjß Pinkum/Piltum eru tvŠr kappingar, likapping Ý november og FM Ý aprÝl.
Hjß Gentum, Kvinnuunglingum, Kvinnum, Dreingjum, Mansunglingum og Monnum eru 6 kappingar ßrliga; likapping Ý november, steypakappingar Ý hv°rjum amboi sŠr Ý januar og februar, og so FM Ý mai mßnai.


text:
Silvio Berlusconi bleiv føddur tann 29. september 1936 í Milano í Lombardínum í norðuritalia. Hann var tann elsti av trimum systkjum, og vóru tey umframt hann sjálvan systirin Maria Francesca Antonietta, fødd í 1943, og beiggin Paolo, føddur í 1949. Eftir fólkaskúla og miðnámsskúla las hann løgfrøði við lærda háskúlan í Milano, har hann fekk embætisprógv í 1961. Longu sum ungur elskaði hann at vera í miðdepilinum – in the spotlight – og hevur hann roynt seg sum bæði kontrab
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Aliráðstevnan 2012 verður fríggjadagin 24. februar. Yvirskriftin fyri aliráðstevnuna er, hvussu vit framhaldandi tryggja eina burðardygga føroyska alivinnu við góðum lívfrøðiligum úrslitum.
Aliráðstevnan 2012 verður fyriskipað á Hotel Føroyum fríggjadagin 24. februar frá kl. 9.00.
Tveir afturvendandi tættir eru á skránni fyri Aliráðstevnuna. Tað er meting um marknaðarútlit fyri alivinnuna fyri komandi ár og uppgerð fyri lívfrøðiligu gongdina í alivinnuni í farna ári. Tað eru ávíkavist Hans Jákup Mikkelsen frá Marine Harvest og Rúni Dam frá Avrik, sum leggja fram.
Av útlendskum gestum eru Åse Espmark og Turid Mørkøre, sum halda fyrilestur um, hvussu alifiskur skal handfarast, soleiðis at góðskan á vøruni verður tann besta. Somuleiðis skal Frank Nielsen frá Universitetinum í Bergen, koma við einum boði uppá, hvussu arbeiðast skal fyri at minka um trupulleikan við lús.
Av føroyskum serfrøðingum kunnu vit nevna Gunnvør av Norði frá Fiskaaling og Jóhannu Olsen frá Umhvørvisstovuni, sum fara at leggja fram um hvussu aling skal tilrættaleggjast fyri at minka um ávirkanina á umhvørvi. Somuleiðis verða Regin Arge og Øystein Paturson frá Fiskaaling, sum fara at greiða frá um ávíkavist gransking av rognkelsi í sambandi við lúsaniðurberjing og aling á streymhørðum økjum.
Dagurin endar við, at Lena Leivsdóttir, sum starvast á Hordafor í Danmark, leggur fram um hagreiðing og nýtslu av restrávøru frá alivinnuni og Rúni Dam frá Avrik, leggur fram bestu úrslitini frá alivinnuni.
Um kvøldið verður veitsla fyri luttakararnar á aliráðstevnuni, við maka.
Kostnaðurin fyri limir í Havbúnaðarfelagnum er 900 kr. fyri luttøku um dagin umframt 600 kr. fyri veitsluna um kvøldið.
Kostnaðurin fyri tey, sum ikki eru limir í Havbúnaðarfelagnum, er 1.400 kr fyri luttøku um dagin umframt 600 kr. fyri luttøku á veitsluni um kvøldið.
Lesandi kunnu luttaka á aliráðstevnuni fyri 500 kr.
Eins og undanfarin ár verður ráðstevnan og veitslan á Hotel Føroyum.


text:
Barnavognar og klappstólar
Á Sjúklingaheiminum er 2 barnavognar, 2 klappstólar og 2 paraplyvognar til útláns.
Um tær tørvar ein vogn, kanst tú venda tær til skrivstovuna. Av tí at nógv eru um boðið, skulu vognarnar ikki takast við inn á kamarið.
Bløð
Dimmalætting og Sosialurin koma vanliga dagin eftir, at tey eru útkomin. Lesið tey í stovuni, bløðini mugu ikki takast við inn á kamarið.
Vit halda eisini Politiken.
Føroyahúsið
Føroyahúsið liggur á Vesterbrogade 17A. Faldari við skrá er í haldaranum við inngongdina, og uppsløg um tiltøk eru á uppslagstavluni við inngongdina.
Koyristólar
Á Sjúkingaheiminum eru 4 koyristólar til taks.
Vendið tygum til skrivstovuna, um tygum tørvar ein koyristól.
Lyftur
Børn mugu bert nýta lyfturnar saman við vaksnum.
Motiónsrúm, aktivitetsrúm o.a.
Í kjallaranum er eitt motiónsrum við ymiskum fitness-amboðum, sum øll kunnu nýta.
Har er eisini eitt aktivitetsrúm við seymimaskinum, fótbóltspæli og møguleiki fyri øðrum ítrívið.
Eitt stórt baðikar er í einum rúmið, væleygna til børn ella vaksin, ið kundu hugsa sær eitt karðbað.
Spælistovan
Sjúklingaheimið hevur spælirúm fyri endanum á 2. sali, innrætta til minni børn.
Foreldrini hava ábyrgdina av, at børnini fara væl um lutirnar. Foreldrini skulu syrgja fyri upprudding.
Lutir úr spælikamarinum mugu ikki takast inn á kamarið.
Sitipláss og møguleiki fyri at gera sær ein te- ella kaffimunn er til foreldrini í spælirúminum.
Harumframt er eitt minni bókasavn í samband við matarsalin, har smærri børn kunnu vera.
Telefonir
Til ber at ringja beinleiðis til kamar tygara. Nummarið stendur á telefonini.
Úr Føroyum verður ringt 00 45 fyrst.
Tað kann ikki ringjast út úr kamarinum uttan til skrivstovuna, nummar 464 ella 451, og til hini kømurini.
Fax
Møguleiki er fyri at senda fax frá skrivstovuni, kostnaður er 4,00 kr um minuttin.
Kopiering
Møguleiki er eisini fyri at kopiera, hettar kostar 1,00 kr. fyri hvørt eintak.
Tað er eisini eitt teldurúm við 6 teldum í kjallaranum.
Internetið er ókeypis. Vend tær til Leiðbeiningin fyri at fáa kotu.
Telduspøl til børn
Vit hava fleiri telduspøl til størri børn, hesi eru til láns og kunnu fáast á skrivstovuni móti kvittan uppá lánið.
Útvarpið
Útvarpið kann hoyrast allan dagin í uppihaldsstovuni.
Vaskarí
Vaskarí er í kjallaranum. Her kunna tygum vaska aftaná kl. 16. Tað kostar 20 kr. fyri tað stóru maskinuna og 15 kr. fyri tað minnu. Turkitrumlan kostar 5 kr. fyri 15 minuttir. Gjaldast skal á skrivstovuni.
Tygum mugu sjálvi keypa vaskievni.


text:
Kunningarfundurin verður á Landssjúkrahúsinum 28.desember 2015 kl. 13-15.
Sum liður í menningini av føroyska heilsuverkinum ynskir Landssjúkrahúsið at knýta og viðlíkahalda samband við læknalesandi og yngri læknar undir útbúgving. Tí vil Landssjúkrahúsið tann 28. desember 2015 bjóða øllum føroyskum læknalesandi í Póllandi at koma til kunningarfund á Landssjúkrahúsinum, har ymisk viðkomandi evni verða viðgjørd.
Skrá fyri kunningarfundin:
1. Vælkomin v/ Johnny í Grótinum, sjúkrahússtjóra
2. At arbeiða á Landssjúkrahúsinum í Føroyum v/ Valborg Heinesen, intro-lækna
3. Upplegg frá Tormóður Stórá, leiðandi yvirlækna á Psykiatriska deplinum
4. Svar uppá spurningar, sum vit hava fingið frá føroyskum læknalesandi í Póllandi
5. Ymiskt
Fundurin verður í fundarhølinum G2, kl. 13.00-15.00. Inngongd í forhøllini á Landssjúkrahúsinum, til ber at spyrja um veg í leiðbeiningini.
Vinarliga boða frá luttøku á selma@ls.fo.


text:
Flogfør frá trimum ymiskum flogfeløgum hava verið í Vágum í dag
vinna16-04-2017 - 23:01 - Jóanis Nielsen
Tað hava trý ymisk flogfeløg flogið uppá Føroyar í dag. Atlantic Airways og SAS hava flogið vanliga rutuflúgving, har Atlantic Airways hevur gjørt tveir tur/retur túrar millum Føroyar og Keypmannahavn, og SAS hevur gjørt ein tur/retur túr millum Føroyar og Keypmannahavn.
Afturat tí, so hava tveir leigu túrar verið um Vága Floghavn.
WeTravel hevur skipað fyri einum páskatúrið til Rom, og komu tey aftur í dag, túrurin var útseldur.
Ein túrur hevur eisini verið til Riga, har tað er flogfelagið Smartlynk í Estlandi sum fleyg, teir arbeiða saman við FonnFlog.


text:
- Einstøk trø eru ikki friðað, og tað krevur nokk so nógv at friða eitt træ. Soleiðis sigur Ronnie Thomasen, deildarleiðari á Matrikul í Umhvørvisstovuni við dimma.fo
Nógv fólk eru hørm um, at serliga tað eina træið í Steinatúni varð felt í gjár, tí farið er undir at gera bussterminal í økinum. Býararkitekturin Birita Wardum sigur við in.fo, at har vera onnur trø gróðursett á staðnum. Gomlu trøini máttu lúta, tí tey stóðu í vegin. Tað eina træið var kortini rotið innan, og tí hevði tað helst dottið niður fyrr ella seinni kortini.
Trø eru ikki vanlig í Føroyum, og tí hava fleiri havt á munni, eftir at kempan í Steinatúni fall í gjár, at tað átti at borið til at friða einstøk trø, sum hava serligt virði. Í Havn eru nøkur stór trø eftir í býnum, sum tað hevði verið synd at felt. Men tað er ikki bara sum at siga tað at friða gomlu stórtrøini í Havn.
- Tað er møguligt at friða trø, sigur Ronnie Thomasen, men tá er tað við skógarfriðing, sum vanliga er gjørd við viðarlundir. Lógin fyri viðarlundir er frá 1952, og tá skal ein skógarfriðing lýsast sum aðrar friðingar.
Verri er við støkum trøum, sum standa fyri seg. Tá skal tað gerast sum ein punktfriðing, og tað er eingin slík fyri trø, Ronnie Thomasen kunnugt. Dømi um eina punktfriðing er Skipara Hansens steinur, sum stendur við Høllina á Hálsi, har tað nú verður bygt út.
Træið, sum stóð í Steinatúni, kundi ikki verið friðað kortini, tí tað stendur í einum vegaøki. Um eitt einstakt træ skal friðast skal tað gerast við eini servitutt á ognini, og tann, sum eigur ognina, skal gera tað sjálvboði ella við samráðing við kommununa.
Dømi um eina slíka friðing er Boysensgarður í Havn.


text:
Í samband við kekkisku dagarnar í Føroyum verður heimskenda Jana Novak at hitta í Skúlanum við Løkin í Runavík fríggjadagin 11. mai kl. 16.
Jana Novak er listahandverkari, sum fæst við at gera knipplingar, og hevur hon skrivað meiri enn 20 bøkur um evnið. Jana Novak býr í Danmark, men ferðast kring heimin við sínum arbeiði.
Fríggjadagin kl. 16 fer hon at sýna fram og hava workshop um evnið í Skúlanum við Løkin. Umframt at vísa avrik síni fram, fer hon at greiða frá um handverkið, vísa teknikkin við dømum úr føroyskari ull, og at geva luttakarunum høvi at royna seg.
Tiltakið er ókeypis, og øll eru vælkomin.


text:
Í 1015 kom aftur ein mætur víkingur heim til Noregs at krevja kongsvald. Hann hevði verið í mangari orrustu í Fraklandi, Onglandi, møguliga heilt suðri í Spania. Hesin maður var Ólavur Haraldsson, eisini nevndur Ólavur Digri í samtíðini og seinni oftast nevndur Ólavur Halgi, tí at hann eitt ár eftir, at hann doyði varð útnevndur halgimenni av Grimkell biskuppi í Tróndheimi, og kanoniseraður í 1164 Alexanduri 3. páva. Ólavur Haraldsson var norskur kongur frá 1015 til 1028. Hann var sonur norska smákongin Harald Grenska og Ástu Gudbrandsdóttir, ið var gift við Sjúrða Sýr - einum av smákongunum í Upplondum.
Vit hoyra um Ólav Halga í kapittul 43 í Føroyingasøgu, tá ið hann hevur sent boð eftir Gilla løgmanni og øðrum føroyingum, og Leivur og Gilli og Tórálvur gerast hirðmenn hansara:
Men tá ið føroyingarnir komu til Ólav kong, kallaði hann teir á tal við seg og hevði fund við teir. Hann kunngjørdi teimum tá tey ørindi, sum búðu undir ferðini, og segði teimum, at hann vildi hava skatt av Føroyum, og tað við, at føroyingar skuldu hava tær lógir, sum Ólavur kongur setti teimum.
Ólavur kongur vann valdið í øllum Noregi í bardagnum ímóti Sveini jalli í Víkini pálmasunnudag í 1016. Sveinur jallur rímdi av landinum og doyði stutt eftir.
Ólavur hevur fingið heiðurin av at kristna Noreg, men hetta er helst ivasamt. Hann fekk harða mótstøðu fra norsku stórmonnunum og stórkongunum, m.a. tí hann við svøri vildi innføra kristindómin, men eisini tí, at norsku kongarnir høvdu minni vald undir Ólavi, sum yvirkongi, enn teir høvdu undir útlendskum yvirkongum, sum nærum ongantíð komu til Noregs.
Ólavur Haraldsson hevði við valdstøku sínari gjørt seg inn á áhugamálini hjá bæði Danmarkar kongi og Svøríkis kongi. Tað eydnaðist honum at koma til sættis við svenska kongin, Ólav Skotkonung, fekk hann við sær at herja í Danmark og giftist við dóttur hansara Ástrið. Men Knútur Mikli í Danmark gjørdi framvegis krav uppá valdið í Noreg og viðurkendi ikki Ólav Haraldsson sum kong.
Ólavur mátti lúta í stríðnum við Knúti Mikla, tí at hann misti stuðulin frá stórmonnununm, og Knútur gjørdist aftur Noregs kongur og setti Hákun jall at stýra.
Eftir hetta var Ólavur í útlegd í Russlandi, men í 1030 gjørdi hann enn eina roynd at taka valdið í Noreg, men tá tóku flestu norsku stórmenn seg saman ímóti honum. Herarnir brustu saman í baradganum í Stiklastøðum, og Ólavur doyði 29. juli 1030. Deygadagur Ólav Halga - Ólavsøka - er enn í dag, so nógv ár eftir bardagan á Stiklastøðum, tjóðardagur í Føroyum.
Keldur:
Føroyingasøga
Hans J. Debes: Føroya Søga 1
Hans J. Debes: Ólavur Haraldsson og Noregs ríki - ein søgu lýsing
Wikipedia


text:
- Tíðindi, mentan og ítróttur
Fótbóltur: Real Madrid fyri 12. ferð
Fyrsta málið kom eftir at 20 minuttir vóru leiktir, tá Ronaldo setti bóltin í netið til 1-0. Juventus reisti seg lítla løtu seinni við einum máli frá Mandzukic. 1-1 og so aftur spennandi. 1 -1 var eisini støðan tá fari varð til hálvleiks.
Eftir umleið ein tíma, legði Real Madrid seg aftur á odda við einum máli frá Casemiro. Bara tríggjar minuttir seinni var tað aftur Ronaldo, sum var á rætta stað. Ronaldo legði Real Madrid á odda 3-1, og setti beinleiðis kós móti sigrinum.
Nakrar fáar minuttir seinni, fekk juventusleikarin Cuadrado aftur eitt gult kort og varð tískil rikin av vølli.
Í tíðini, dómarin hevði lagt afturat, fekk Real Madrid enn eitt mál og tryggjaði sær Champions League steypið fyri 12. ferð.
Her er ein samandráttur frá Shiko footballtv:
Sí eisini


text:
Scottish Mail kallar Corbyn “hentan býttling” hjá Hugo Chavez
Scottish Mail og teldumiðilin CapX eru samd um, at bretski arbeiðaraflokkurin, Labour, hevur havt nakrar av “hentastu býttlingum” í Evropa sum leiðarar.
Heitið stavar frá tíðini eftir 1917, tá ein politisk “kúla” í Evropa fyri og onnur eftir helt seg fyri spott við at fagna heimsins stóru vinstrahallu drápsmonnum.
Lenin sjálvur spjaldraði teir politikarar, ið ikki sóu ella vildu trúgva sorinum og morðinum, ið ein harður planbúskapur kostar materielt og í mannalívum.
Bretski Labour hevur fjepst uppi í politikarum sum Lenin, Stalin, Mao, Castro o.ø. Labour hevur í dag ein slíkan leiðara, Jeremy Corbyn, skrivar CapX.
Í 2013 segði Corbyn, at “Hugo Chavez (einaræðisharri í Venezuela) er ein fyrimynd til íblástur fyri øll okkum, ið stríðast ímóti sparipolitikki Bretlands.”
So nýliga sum í 2015 gekk Corbyn stuðulsgongu fyri eftirmann Chavez, Nicolas Maduro, ið tá sum nú leiðir hetta “fyridømi um 21. aldar sosialismu.”
Nú liggur Venezuela búskaparliga í sandasori, trot er á øllum vørum, fólk eta hundar og kettur, leita eftir mati í ruskspannum. Heilsuverkið virkar ikki longur og vápnaðar trygdardeildir hjá stjórnini í Caracas skjóta fólk í kravgongu.
Scottish Mail argaði Corbyn, kallaði hann “hentan býttling”, ið noktar at finnast at brotum á øll mannarættindi í hesum nú blóðfátæka, hóast oljuríka, landi.
Tá Labour-leiðarin fílist á harðskapin, gevur hann “øllum pørtum” skyldina. Scottish Mail sammetir hesa tokutalu við “allar umberingarnar, Corbyn ber fram um tramanskapin hjá hansara terroristisku vinum í Miðeystri.”
Blaðið endar greinina við orðunum: “Bretar skulu heldur hyggja at politiska harðskapinum í Venezuela, ið hevur 700% árliga inflatión, er dustfátækt, børnini doyggja í raki.
“Bretar áttu at verið takksom fyri, at vit við neyð og deyð sluppu undan sosialistisku marruni hjá Labour undir Jeremy Corbyn, ið kundi vunnið síðsta parlamentsval og nú verið stjórn Bretlands”
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Rúsdrekkaávirkaður og 12 persónar í bilinum
Myndarøð: Væleydnað seymiskeið fyri nýbyrjarar
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
Prát við Svend Højgaard
Ísraelar og palestinar - sum dagur og nátt
55 vilja vera stjóri
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Ein sólskinssøga á vetri
Íslendsk lodnuskip hava rokveiðu - norðmenn á veg
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Klipp fyri at brúka telefon í bilinum - kanska eisini í Føroyum
Messi brendi brotsspark
Samband
Postboks 226
FO-600 Saltangará


text:
Havstovan er við í eini verkætlan um veiðu og nýtslu av sjófugli í Norðurhøvum, serliga í Føroyum, Íslandi og Grønlandi.
Verkætlanin skal eisini lýsa, hvussu broytingar í havumhvørvinum ávirka sjófuglastovnarnar og siðbundnu fuglaveiðuna. Flestu sjófuglastovnarnir í Norðurhøvum eru minkaðir munandi av veðurlagsbroytingum og kanska av veiðu, sum ikki hevur verið burðardygg, so tann siðbundna veiðan er ógvuliga avmarkað. Veiðan, sum fer fram nú, verður lýst, og víst verður á trupulleikar við minkandi fuglastovnum og fuglaveiðu. Umframt veiðu av fugli, so verður eisini komið inn á savnan av æðudúni í Íslandi og virðið av fugli í sambandi við ferðavinnuna.
Úrslitið av verkætlanini verður ein myndabók, ein ferðandi myndaframsýning og ein heimasíða. Tey fyrstu úrslitini á heimasíðuni síggjast her og parturin um Føroyar sæst her.


text:
Næmingaráðið í Hoydølum legði í gjár skriv út um, hvussu ónøgdir næmingarnir í 2. s eru um, at teir verða sendir til Íslands uttan teirra samtykki. Skrivið byrjar soleiðis: "Vit úr Næmingaráðnum eru øll samd um, at tilgongdin til námsferðina hjá 2. s er fúl skomm frá skúlans síðu." Næmingarnir meta, at mismunur verður gjørdur millum árgangirnar, av tí at tey ikki hava fingið møguleikan at ávirka, hvar leiðin skal ganga á helst minnisríkastu uttanlandsferð nakrantíð.
Ársins 2. árs næmingar kunnu nú gera, sum teir vilja, men avgerðin er langt síðani tikin; 1. mai gongur leiðin til Íslands.
Rektarin í Studentaskúlanum, Herleif Hammer, metir ikki, at hetta er at gera mismun millum árgangirnar.
- Tað eru summi viðurskifti, sum broytast viðhvørt, og tað bar ikki so væl til at fáa nakað samstarv við nakað flogfelag hesuferð, tað var simpulthen for trupult og for dýrt. Tá tað ikki bar til at fáa tey avstað við flogfari, so er bara Norrøna eftir, sigur Herleif.
Hetta er ikki fyrstu ferð, at næmingar eru ónøgdir við tilgongdina til sína námsferð. Síðsta ár var sama skilið, tá næmingarnir í 2. s, sum nú ganga í 3. s, skuldu á námsferð. Tey fingu brádliga at vita, at allur árgangurin skuldi til Íslands. Henda avgerðin var, eins og í ár, ikki noktandi, so næmingarnir gjørdu stóran uppreistur, har teir m.a. savnaðu undirskriftir og trappustreykaðu. Til endans fingu tey so nøkur alternativ, har Amsterdam bleiv endaliga ferðamálið.
Íðan, hví kunnu ársins 2. árs næmingar ikki eisini fara til Amsterdam?
- Á túrinum í fjør til Amsterdam varð øgiliga nógv tíð brúkt uppá transport, og tað vóru hvørki næmingar ella lærarar nøgdir við, sigur Herleif.
Hann leggur afturat, at næmingarnir í ár fara at fáa eina munandi longri ferð, og at teir hóast alt sjálvir sleppa at mynda ferðina.
- Jú, nógv av teimum hava verið í Íslandi, men tað er 100 % sikkurt, at tey koma at uppliva Ísland uppá ein annan máta, enn hvat tey nú einaferð hava roynt. Og ja, tú kanst siga "bad luck", men hetta er eitt gott alternativ í mun til ikki at fara nakrastaðni.
Herleif leggur dent á, at námsferðin er eitt tilboð til næmingarnar, har teir kunnu fáa undirvísing í nakrar dagar, og tað eru tvær orsøkir til at fara á námsferð, nevniliga at samansjóða flokkarnar og at fáa okkurt fakligt burturúr.
- Tað er púra frívilligt at fara, og um tey ikki hava hug at fara, so mugu tey melda avboð.
Kunningarfundur verður í næstu viku, har Herleif fer at greiða øllum í 2. s frá støðuni.


text:
Wikipedia:Hendingar/22. mai
Hin 22. mai: Tjóðardagur Yemen
- 1942 - Seinni heimsbardagi: Meksiko fer uppí kríggið á síðu teirra sameindu.
- 1960 - Ein jarðskjálvti, ið mátar 9.5 á rikterskalanum, rakar Kili. Hetta er størsti jarðskjálvti, ið nakrantíð er máldur.
- 1980 - Namco útgevur telduspælið Pac-Man (myndin).
- 1992 - Bosnia og Hersegovina, Kroatia og Slovenia gerast limir í Sameindu Tjóðum.
- 2012 - Tokyo Skytree í Tokyo opnar fyri almenninginum. Hetta er hægsta torn í heiminum (634 m).
-
Leiðbeining[rætta wikitekst]
Á hesi síðu skulu helst bert vera tríggjar hendingar, ið verða skrivaðar stutt og í punktformi, danska Wikipedia hevur bert 3 hendingar fyri hvønn dagin, ið sæst á forsíðuni, tann enska hevur fimm hendingar og tann norska hevur uppaftur fleiri hendingar. Tað má bara vera upp til tann ið skrivar her at meta um, hvat ið passar best, men ikki ov nógvar hendingar. Hendingarnar skulu eisini kunna finnast aftur í greinini fyri dagin, og tað eigur at vera talan um týðandi hendingar fyri dagin.
Harumframt kunnu merkisdagar skrivast ovast (t.d. ólavsøka fyri 29. juli). Ein viðkomandi mynd skal eisini vera við her fyri at ímynda eina av hendingunum, hon skal bert vera 80 pixel (px) til støddar.


text:
Akkurát sum í steypakappingini var bara NSÍ ið kundi standa okkum kurl, og fyri so vítt er hetta eitt gott og góðkent avrik av okkara unga U18 liði.
Annars legði Símun Sólheim fyri við málskjótingini beint fyri fyri halva tíman. Tveir minuttir seinni økti Martin Dam til hálvleiksstøðuna 2-0 til okkum.
Adrian Justinussen sum hevur verið ein brandur aftur í ár, punkteraði dystin tá bara tveir minttir vóru leiktir av seinna hálvleiki og skoraði til 3-0.
Teitur Olsen slapp, beint fyri leiklok, at prýða um úrslitið. Tí vunnu vit ein góðan sigur á AB í Gundadali í dag og kundu lata okkum heiðra við silvurkrónunum.
Hjartaliga til lukku til tykkum øll i og rundanum 18 dreingja liðið hjá okkum. Eisini skulu vit nevna, at Allan Dybczak og Jan Mølvad Laursen hava verið venjarar hjá U18 dreingjum í ár.
KOYR Á, HB!!!
HAGTØLINI
U18 dreingir, 10. umfar: sunnudagin 9. oktober 2016 kl. 13.00 í Gundadali
HB – AB 3-1 (2-0)
1-0 Símun Sólheim 27’
2-0 Martin Dam 29’
3-0 Adrian Justinussen 47’
3-1 Teitur Olsen 88’
Liðið: Mattias Lamhauge – Jóhan Joensen, Bjarni Brimnes, Tróndur Mikkelsen, Hanus Sørensen, Símun Sólheim, Adrian Justinussen (liðsk.), Ari Mohr Olsen, Jógvan Petersen, Martin Dam og Andrias Mikkelsen
Eykaleikarar: Daniel Johansen, Petur Ovi Dam, Tóki Rasmussen og Rói Jacobsen (Frí útskifting er hjá U18 dreingjum).
Venjari: Allan Dybczak
Dómari: Janus Fossdalsá
Hjálpardómarar: Dánjal Eli West og Jógvan Breckman
Myndir: Turið Láadal Sejersdóttir. Fleiri myndir kunnu síggjast á hennara facebokk vanga.


text:
Írski búskapurin veksur við brølandi ferð
Við triðju konservativu stjórnini á odda í Dublin er írski búskapurin í betri standi enn nakrantíð síðan “húsabløðruna” árini eftir bankakreppuna í 2008.
Ungi, nýggi, bert 38 ára gamli forsætisráðharrin, Leo Varadkar (samkyndur forrestin) og høgravendi leiðarin hjá írska Fólkaflokkinum hevur ikki meiri enn sett spónina í greytin. Hann fær dyggan veljarastuðul fyri sína leiðslu.
Bretska avísin The Observer skrivar, at Írland hevur mesta búskaparvøkstur í Evropa fjórða árið á rað. Í 2017 vaks BTÚ 4,8%, stak gott eftir ES máti.
Baksíðan er høg húsaleiga og gravgangur eftir borðum í Michellin matstovum.
Ein orsøk til framburðin í fjør og 2016 er vøksturin í íløguhugi bæði úr USA, úr øðrum ensktmæltum londum uttan fyri Evropa og serliga úr Bretlandi sjálvum.
Um tað skuldi hent, at Bretland ikki fær nóg góða fríhandilsavtalu eftir Brexit, ræður alt um hjá bretum at framleiða og handla við ES úr næsta og mest líka grannalandi sínum, Írlandi beint fyri vestan.
Írar ivast, um miðjan av oynni fer at mennast aftur. Vestursíðan og útjaðarin vóru serliga hart rakt, tá húsabløðran brast, og hevur ikki vunnið innaftur eftirsleipið í íløgum, sethúsum og vinnulívi.
Men búskaparfrøðingar eru ikki í iva, at tann brølandi búskaparframgongdin fer eisini at gagna útjaðarum og landbúnarøkjunum og lyfta landið alt við sær.
Dublin hevur havt mest fyrimun av vøkstrinum. Men 1.000 nýggj arbeiðspláss á landspláni um vikuna, harav 3/4 eru uttan fyri Dublin, gera, at nógvu íløgurnar í Írland við ES-marknaðinum fyri eyga fara at gagna allari oynni.
Mesta høvuðbrýgg í Írlandi nú stendst av, prísirnir á fastogn í Dublin eru ov høgir. Húsaeigarar vóna, at Bretland fær eina vána handilsavtalu við ES, so at Dublin fær fullan fyrimun av einum “hørðum” Brexit.
Jú harðari Brexit verður, jú betri leiklut fær Írland sum verandi og komandi ES-limur ístaðin fyri Bretland. “Hvør av øðrum liva má.”
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Rúsdrekkaávirkaður og 12 persónar í bilinum
Myndarøð: Væleydnað seymiskeið fyri nýbyrjarar
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
Prát við Svend Højgaard
Ísraelar og palestinar - sum dagur og nátt
55 vilja vera stjóri
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Ein sólskinssøga á vetri
Íslendsk lodnuskip hava rokveiðu - norðmenn á veg
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Klipp fyri at brúka telefon í bilinum - kanska eisini í Føroyum
Messi brendi brotsspark
Samband
Postboks 226
FO-600 Saltangará


text:
Fríggjadagin seinnapartin var fundur í Vinnuhúsinum í sambandi við tey tiltøk, sum ES møguliga fer at seta í verk ímóti føroyskum útflutningi.
Á fundinum greiddi Andras Kristiansen, samráðingarleiðari í føroysku samráðingarnevndini, frá teimum føroysku krøvunum í makrelmálinum, og hvussu samráðingarnar higartil hava háttað seg. Síðani greiddi Herálvur Joensen, leiðari á Uttanríkistænastuni á Løgmansskrivstovuni, frá uppskotinum, sum í løtuni er til viðgerðar í ES-tinginum.
Upprunaliga uppskotið frá ES-nevndini rakar bert felags fiskastovnar, sum ikki verða fiskaðir burðardygt. Í hesum føri merkir tað, at tiltøkini frá ES bert raka útflutning av makreli. Hetta er sjálvsagt ein bági fyri tey, ið útflyta makrel, men bert ein lítil partur av makrelinum fer á evropeiska marknaðin. Skaðin er tí avmarkaður.
Men limir í fiskivinnunevndini í ES-tinginum hava eisini sett fram broytingaruppskot, sum bannar øllum innflutningi av fiskavørum úr londum, sum ikki veiðir felags fiskastovnar burðardygt. Hetta hevði sjálvsagt rakt føroyskan útflutning sera meint, tí hetta merkir, at hvørki laksur ella hvítfiskur hevði sloppið á evropeiska marknaðin.
Tey flestu meta, at tað meira víðgongda broytingaruppskotið ikki verður samtykt, tí at tað greitt er í stríð við reglur í WTO-sáttmálanum, men hetta kann kortini ikki heilt útilokast. Tí er hetta eitt mál, sum útflutningsvinnan tekur í størsta álvara.
Tó er greitt, at hetta uppskotið verður samtykt í onkrum líki. Spurningurin er bert, hvussu víðgongt tað verður. Uppskotið, sum nú er til viðgerðar í ES-tinginum, verður neyvan samtykt fyrr enn í heyst.


text:
Timbuktu er næsti filmur í Filmsfelagnum. Spildurnýggi filmurin er á fronskum og hevur vunnið ikki færri enn sjey César-virðislønir, m.a. sum besti filmur í ár. Filmsfelagið fegnast, at undirtøkan fyri sýningum í Havnar Bio er so góð, sum royndirnar hava víst hetta hálva árið við eksotiskum filmum. Til dømis endaði sýningin við argentinsku Hevndarsøgunum (Wild Tales) í gjár við, at fólk spontant klappaðu fyri góða filminum. Tað hava vit ikki upplivað í nýggjari tíð. Næsta eksotiska filmssýnging verður í Havnar Bio mikudagin 27. mai kl 20:00. Tá fer Hanna Jensen, sum er studentaskúlalærari og franskur konsul, at innleiða. Sum ein forsmakk, nú virðislønti filmurin úr Afrika er settur á skránna og atgongumerkjasølan er byrjað, sigur Hanna í stuttum soleiðis um Timbuktu (Abderrahmane Sissako, Móritania 2014, 97 min):
- Á markinum millum tann franskttalandi heimin og tann arabiskttalandi heimin - á markinum millum mentan og átrúnað, viðger Abderrahmane Sissako, hvussu aldargomul mentan og nýggj fundamentalisma møtast. Staðið er tann søguliga áhugaverdi og nokkso loyndarfulli býurin í Mali: Timbuktu. At listin er besta amboð at røkka dýpinum í verðini, heimspørtunum, samfeløgunum og menniskjunum og samskiftir neyvt yvir um øll hugsandi mørk, er ein filmur sum hesin besta prógv um (Hanna Jensen).
Álvur Haraldsen tók myndina av Honnu, sum fer at innleiða hesa forvitnisligu sýning í Filmsfelagnum 27/5. Væl møtt til eina Afrikaferð á fronskum - eitt mikukvøld, mitt í Havn!


text:
Jesus, hitt einasta
04.06.2017 - 10:29 - Ásbjørn Jacobsen
Sálmurin var skrivaður av prestinum, Ole Theodor Moe, (1862-1922).
Moe fekk sjúku at bera í prestatíð síni. Seinastu fýra árini gjørdist hann avlamin aftaná eina herviliga sjúku.
Av lívinum lærdi hann av sálminum: “Mótstríðið hittir meg....” Sannførandi endar hann sálmin: “Tú ert tann einasti, heilagsti, reinasti, gev mær títt reina og heilaga sinn! Hjálp tú úr vanda mær! Bjarga frá grandi mær! Før meg at enda til dýrd tína inn!”
Við sínum fyridømi og sálmi, hevur hann verið og er, framvegis, mongum til ómetaliga hjálp.
1. Jesus, hitt einasta,
heilagsta, reinasta
navn, sum av menniskjavørrum er sagt,
fylling av dýrdleika,
fylling av kærleika,
fylling av sannleika, miskunn og makt.
2. Mótstríðið hittir meg;
aldri tú fjónar meg,
tekur meg inn í tín fjálgandi favn.
Menniskju gloyma meg;
Harri, tú goymir meg
tætt við títt hjarta og nevnir mítt navn.
3. Harri, tú hoyri meg!
Harri tú leiði meg,
hvussu og hvar tað so gagna mær má!
Lær meg at boyggja meg,
lær meg at laga meg
tær eftir vild mína tíð foldum á!
4. Tú ert tann einasti,
heilagsti, reinasti,
gev mær títt reina og heilaga sinn!
Hjálp tú úr vanda mær,
bjarga frá grandi mær!
Før meg at enda til dýrd tína inn!
O.T. Moe. J. Dahl 1925.
Lag: Sl. 175.


text:
Endamálið við hagtølum um Nýskpan er at gera eina heildaruppgerð av, hvussu nýskapandi tann føroyska vinnan er. Tá vit í hesum sambandi tosa um nýskapan, verður fyrst og fremst hugsað um, í hvønn mun fyritøkur eru komnar á marknaðin við nýggjum ella munandi betri produktum og eisini í hvønn mun nýggir arbeiðshættir eru verksettir. Umframt hetta verður hugt at øðrum nýskapanum, ið hava við virkisbygnað og marknaðarføring at gera, eins og hugt verður eftir íløgum, nýskapanarvirksemi, stuðli, samstarvi, kunningarkeldum og forðingum fyri nýskapan.
Í høvuðsheitum hava úrslitini víst at:
- Sammett við ES og Norðurlond eru lutfalsliga nógvar av spurdu fyritøkunum, góð 50 %, nýskapandi. Av hesum eru 47% produkt og tilgongdar nýskapandi (PT nýskapandi).
- Ábendingar eru um, at nýskapanin í føroysku vinnuni, samanborið við onnur lond, hevur avmarkað nýggjheitsvirði og lítið verður gjørt fyri, við formligum hættum, at verja nýskapanir
- Staðfestast kann, at útreiðslur hjá vinnuni til nýskapan í 2004 vórðu 210 mio. kr. Meginparturin av útreiðslunum, heili 71%, fer til keyp av kapitalapparati, meðan ein lítil partur, bert 10%, fer til G&M.
- Stórsta forðingin er vantandi tørvur á nýskapan, serliga í vinnugreinum har nýskapanarstigið var lægri. Hinvegin vóru førleiki og kunning forðingar av lutfalsliga stórum týdningi hjá onkrum av mest nýskapandi vinnugreinunum.
- Mest nýskapandi vinnugreinarnar eru fíggjarvinna, vitanartænasta og framleiðsla. Meðan danska vinnan er nógv meira nýskapandi innan virkisbygnað, er føroyska vinnan meira PT nýskapandi.


text:
Fótbóltur fyri øll 2017
Felagið26-09-2017 - Jónfinn Petursson
Komandi vikurnar verður fokus sett á Grassroots fótbóltin kring alt Evropa. Tí verður hesa vikuna skipað fyri tiltøkum kring alt Evropa undir heitinum "Fótbóltur fyri øll".
Tað er bert hugflogið, ið avmarkar, hvussu tiltøkini verða fyriskipað. Felags endamálið er tó, at øll skulu hava tað gott og stuttligt saman við bóltinum. Tí bólturin kann vera við til at fáa fólk at samstarva, at kýta seg, at røra seg, at flenna, at kappast, at harmast, at gleðast, at bróta niður forðingar, ja, at koma hvørjum øðrum við.
Mikudagin 27. september 2017 frá kl. 16.30 til 18.00 skipa HB og B36 fyri einum stórum fótbóltstiltaki í Gundadali.
Á báðum vøllunum í Gundadali fara vit at seta upp eina rúgvu av smærri fótbóltsvøllum og bjóða vit tí øllum føroyingum í Gundadal at sparka fótbólt og hugna sær saman.
Møguleiki verður at spæla fótbólt á ein eitt sindur ørðvísi hátt, eitt nú við MEGA bólti. Eisini verður møguleiki at royna sína dygdir á ferðmátara, driblibana og skotveggi.
Vit vóna at síggja bæði børn, foreldur, ommur, abbar, systkin og øll onnur, ið tíma at spæla fótbólt í Gundadali hendan dagin.
Sjálvandi vilja vit hjartans fegin síggja bæði børn, ung og eldri frá øllum feløgunum í Tórshavn, og luttøkan er ókeypis.